Kerajaan pastikan luar bandar dapat perkhidmatan terbaik

NABAWAN, 5 Zulhijjah 1441H, Ahad – Kerajaan sentiasa komited memastikan masyarakat di luar bandar dan kawasan pedalaman sentiasa mendapat perkhidmatan terbaik, daripada agensi-agensi kerajaan menerusi penyampaian perkhidmatan kerajaan yang berkesan dan keberkesanan kos.

Timbalan Menteri di Jabatan Perdana Menteri (Ekonomi) Arthur Joseph Kurup berkata, bagi memastikan matlamat tersebut tercapai, kerajaan telah menggerakkan program perkhidmatan komuniti bergerak (MCS), satu inisiatif Kementerian Kewangan Malaysia melalui Perbendaharaan Malaysia Sabah (PMS), bagi membawa perkhidmatan-perkhidmatan utama kepada penduduk luar bandar dan komuniti pedalaman di Sabah.

“Antara matlamat pelaksanaan program ini adalah sebagai himpunan kepada pelbagai perkhidmatan bergerak merentasi pelbagai Kementerian, Jabatan dan agensi kerajaan, yang mana antaranya menyasarkan penduduk luar bandar dan pedalaman, yang kurang atau susah mendapat akses kepada perkhidmatan kerajaan dan swasta.

“Ia juga adalah satu platform, membolehkan bantuan kerajaan disalurkan terus kepada kumpulan sasar. Malah program ini juga bertujuan mengumpul dan berkongsi sumber dan kos antara agensi terlibat, agar perbelanjaan kerajaan dapat dijimatkan,” katanya.

Beliau berkata demikian kepada pemberita selepas menyampaikan Bantuan Sara Hidup (BSH) dan Bantuan Prihatin Nasional (BPN), kepada lebih 500 orang penerima dari mukim Nabawan, di sini hari ini.

Majlis penyerahan BSH dan BPN pada hari ini juga membolehkan lebih 500 penerima yang tidak mempunyai akaun bank, menerima pembayaran bantuan dengan nilai terkumpul sebanyak RM1.1 juta.

Arthur berkata selepas Nabawan, program ini juga akan diteruskan ke kawasan-kawasan lain di Parlimen Pensiangan, iaitu Mukim Pagalungan pada 8 Ogos, Mukim Pensiangan pada 09 Ogos dan diikuti dengan Mukim Tatalaan. – Bernama


1,000 anggota bomba ditempatkan di seluruh negara Julai depan

BANGI, 28 Rejab 1443H, Rabu – Seramai 1,000 pelatih bomba dijangka tamat latihan Julai ini dan bakal ditempatkan di balai bomba seluruh negara.

Kesemua pelatih Pegawai Bomba Gred KB19 yang melapor diri pada 7 Februari lalu kini sedang mendapatkan latihan di tiga Akademi Bomba dan Penyelamat Malaysia (ABPM) iaitu di Terengganu, Sabah dan Sarawak, kata Timbalan Menteri Perumahan dan Kerajaan Tempatan, Datuk Seri Dr Ismail Abd Muttalib.

“Pelatih ini dijangka menamatkan Kursus Asas Kebombaan pada Julai dan proses penempatan akan dilaksanakan di balai bomba yang terlibat di seluruh negara termasuk Balai Bomba dan Penyelamat (BBP) Tanjung Manis,” katanya.

Beliau berkata demikian sebagai menjawab soalan lisan Yusuf Abd Wahad (GPS-Tanjong Manis) di Dewan Rakyat, hari ini.

Terdahulu, Yusuf mahu mendapat kepastian sama ada jumlah aset dan anggota di BBP Tanjung Manis akan ditambah kerana sering terjadi insiden bot karam, kes serangan buaya dan kebakaran hutan di kawasan itu.

Mengulas lanjut, Ismail berkata, BBP Tanjung Manis merupakan balai bomba kategori D yang mula beroperasi sejak 2018 dengan perjawatan seramai 28 anggota.

“Pada masa kini pengisian perjawatan adalah sejumlah 22 orang dan masih berbaki enam kekosongan yang hanya bersifat sementara,” katanya.

Mengenai aset tambahan untuk BBP Tanjong Manis, Ismail berkata, balai itu telah dilengkapi dengan sebuah Fire Rescue Tender (FRT), sebuah Volunteer Fire Rescue Vehicle (VFRV), dua kenderaan utiliti dan sebuah bot penyelamat (aluminium).

“Buat masa ini, penyediaan jentera, kelengkapan dan peralatan bomba adalah mencukupi untuk BBP Tanjung Manis menangani sebarang kes yang membabitkan insiden kecemasan atau kebakaran termasuklah bot karam, kes serangan buaya dan kebakaran hutan,” katanya.

Ismail turut menjelaskan, Jabatan Bomba dan Penyelamat kini sedang dalam proses untuk memperolehi aset-aset yang baharu seperti bot penyelamat, jet ski, kenderaan pacuan empat roda, kenderaan angkut dan logistik serta lain-lain.

“Aset-aset baharu tersebut akan diagihkan ke balai bomba seluruh negara termasuklah BBP Tanjung Manis sekiranya keperluan adalah mendesak,” katanya.


Tidak perlu bayar balik pengeluaran i-Sinar

KUALA LUMPUR, 1 Rabiulakhir 1442H, Selasa – Kumpulan Wang Simpanan Pekerja (KWSP) hari ini menafikan maklumat yang tular menerusi media sosial bahawa ‘ahli perlu membayar balik kemudahan pendahuluan i-Sinar daripada KWSP’.

Sebaliknya menurut KWSP, amaun yang didahulukan daripada Akaun 1 itu akan diganti semula dengan caruman ahli pada masa depan.

“Penggantian semula ini akan dilakukan dengan 100 peratus caruman baharu akan dimasukkan terlebih dahulu ke Akaun 1. Setelah jumlah amaun yang diakses daripada i-Sinar diganti semula sepenuhnya, kadar pembahagian caruman akan kembali seperti biasa iaitu 70 peratus bagi Akaun 1 dan 30 peratus untuk Akaun 2.

“Amaun penggantian semula ini akan hanya diterima daripada caruman ahli pada masa depan dan bukannya secara bayaran tunai daripada ahli yang menggunakan kemudahan i-Sinar,” jelas KWSP dalam kenyataan di sini.

KWSP turut mengingatkan mereka yang berkenaan bahawa istilah yang tepat dalam konteks itu ialah “penggantian semula”.

“Penggunaan ayat-ayat tidak betul seperti ‘pembayaran balik’, ‘bayar semula’, ‘bayar kemudian’ dan yang seumpama menyebabkan kekeliruan kepada ramai pihak,” demikian menurut kenyataan itu.

Semalam, KWSP mengumumkan perincian dan kelayakan akses ke Akaun 1 bagi kemudahan i-Sinar yang akan memberi manfaat kepada dua juta ahlinya yang kehilangan pekerjaan, diberi cuti tanpa gaji atau ketiadaan pendapatan melibatkan anggaran dana berjumlah RM14 bilion. – Bernama


Siapa petualang pertahan pencerobohan Hutan Simpan Lesong?

BANGI, 29 Rabiulawal 1442H, Ahad –  Bongkar dan selongkar sehingga semua penjenayah ini dibawa ke muka pengadilan!

Demikian desakan Naib Presiden Ikatan Muslimin Penjenayah tanah haram perlu dibawa ke muka pengadilanMalaysia (ISMA), Prof Dr  Zanur Rashid Zainuddin mengulas penahanan empat lelaki yang disyaki menceroboh secara haram kawasan Hutan Simpan Lesong, Rompin, Pahang.

Difahamkan, mereka bukan sahaja menanam pokok durian musang king, malah turut menanam pokok durian belanda, nangka, kelapa selain membina stor simpanan barangan serta pejabat di dalam kawasan berkenaan.

Kegiatan berskala besar itu dilakukan di Kompartmen 74 dan 75 membabitkan penggunaan pelbagai jentera berat untuk membersih dan meratakan kawasan selain aktiviti menanam pokok.

Mengulas perkara itu, Dr Zainur Rashid berkata,  tindakan tegas pihak berkuasa ke atas penceroboh  adalah wajar.

Ini kerana, penceroboh berkenaan tidak mempedulikan amaran awal diberikan dengan meneruskan aktiviti menceroboh menggunakan beberapa jentolak, jengkaut dan traktor.

“Siapalah dalang pencerobohan ini dan siapakah pula petualang yang mempertahankan jenayah ini ?,” soalnya.

Pegawai Pejabat Hutan Daerah (PHD) Rompin, Shairani Mamat percaya, percaya pihak terbabit bakal membuka dengan lebih luas kawasan tanaman durian musang king di kawasan ini setelah mendapati terdapat jentolak yang sedang melakukan kerja membersihkan kawasan.

“Kita sudah beberapa kali beri amaran tetapi mereka tidak peduli, jadi kita terpaksa bertindak tegas dengan melakukan serbuan bagi memastikan pihak berkenaan dikenakan tindakan undang-undang,” katanya.


KKM bimbang pergerakan di Lembah Klang, N. Sembilan tak dikawal

PUTRAJAYA, 26 Rabiulawal 1442H, Khamis – Kementerian Kesihatan Malaysia (KKM) menyuarakan kebimbangan pergerakan keluar masuk 6 juta rakyat di Lembah Klang dan Negeri Sembilan, akan menyumbang kepada peningkatan kes COVID-19, di negeri-negeri itu.

Ketua Pengarah Kesihatan Tan Sri Dr Noor Hisham Abdullah berkata hampir semua daerah di Selangor, Wilayah Persekutuan Kuala Lumpur serta Putrajaya, kini Zon Merah COVID-19 dan agak sukar untuk mengawal pergerakan penduduk yang tinggi dan padat di negeri terlibat.

Justeru katanya, perlaksanaan Perintah Kawalan Pergerakan Bersyarat (PKPB) di seluruh negara kecuali Perlis, Kelantan dan Pahang, diharapkan dapat mengurangkan pergerakan rentas negeri khususnya di Lembah Klang dan Negeri Sembilan, seterusnya memutuskan rantaian penularan baharu wabak itu.

“Pergerakan (orang awam) dari zon-zon merah di Lembah Klang agak sukar dikawal berbanding zon merah di Sabah ke Semenanjung misalnya, kerana kita boleh saring dan kenal pasti mereka bila keluar dari Sabah.

“Kita (KKM) bimbang jika orang dari Lembah Klang atau Negeri Sembilan yang dijangkiti wabak itu dan merentas negeri ke zon hijau, ia akan bawa jangkitan. Oleh itu, walaupun tak dapat bataskan 100 peratus pergerakan keluar masuk, tapi PKPB dapat kurangkan pergerakan itu,” katanya. – Bernama


Istiadat penganugerahan darjah kebesaran negeri Perak ditangguh

IPOH, 20 Rabiulawal 1442H, Jumaat – Istiadat Menghadap Sembah Taat Setia Menjunjung Duli dan Penganugerahan Darjah Kebesaran Negeri Perak bersempena ulang tahun Hari Keputeraan ke-64 Sultan Perak Sultan Nazrin Shah ditangguhkan berikutan perkembangan semasa penularan wabak COVID-19.

Orang Kaya Bendahara Seri Maharaja Tan Sri Dr Mohd Zahidi Zainuddin berkata istiadat itu akan diadakan pada satu tarikh yang akan ditetapkan kemudian.

“Turut ditangguhkan ialah acara-acara rasmi utama bersempena sambutan ulang tahun Hari Keputeraan Sultan Perak seperti majlis santapan diraja dan istiadat kawalan kehormatan,” katanya pada sidang media di sini.

Mohd Zahidi berkata pada tahun ini, Sultan Nazrin berkenan mengurniakan darjah kebesaran dan pingat negeri Perak kepada 147 penerima sahaja, jumlah yang agak terhad berbanding sebelum ini.

Katanya pengurniaan darjah kebesaran dan pingat pada tahun ini tertumpu kepada pasukan barisan hadapan yang banyak berkorban masa dan tenaga menentang serta mengekang penularan wabak COVID-19 terutamanya di negeri ini, selain ahli akademik yang banyak berjasa kepada Perak, negara dan antarabangsa.

“Pengurniaan ini diharapkan dapat menyuntik dan menaikkan semangat serta moral pasukan barisan hadapan secara keseluruhannya untuk terus berjuang demi memastikan keselamatan rakyat negeri Perak daripada jangkitan wabak COVID-19,” katanya.

Mohd Zahidi berkata mendahului senarai penerima ialah Panglima Angkatan Tentera Jen Tan Sri Affendi Buang dan Timbalan Ketua Polis Negara Datuk Seri Acryl Sani Abdullah Sani yang menerima Darjah Seri Panglima Taming Sari (SPTS) membawa gelaran Datuk Seri Panglima, manakala Setiausaha Kerajaan Negeri Perak Datuk Ahmad Suaidi Abdul Rahim menjadi penerima tunggal Darjah Dato’ Paduka Cura Si Manja Kini (DPCM) yang membawa gelaran Datuk.

Sementara itu, seramai 11 individu menerima Darjah Dato’ Paduka Mahkota Perak (DPMP) yang membawa gelaran Datuk iaitu Naib Canselor Universiti Sultan Azlan Shah Tan Sri Prof Dr Nordin Kardi; Pakar Perunding Kanan Obstetrik, Ginekologi dan Uroginekologi, Jabatan Perkhidmatan Obstetrik dan Ginekologi, Hospital Raja Permaisuri Bainun Datuk Dr A.Aruku Naidu; dan Pengarah Kesihatan Keluarga, Bahagian Pembangunan Kesihatan Keluarga, Kementerian Kesihatan Datuk Dr Faridah Abu Bakar.

Turut menerima DPMP ialah Timbalan Ketua Pengarah Pelajaran (Sektor Operasi Sekolah) Datuk Adzman Talib; Pengurus Besar Lembaga Air Perak Datuk Ishak Abd Rahman; pensyarah Pusat Pengajian Sains Komputer, Universiti Sains Malaysia Prof Datuk Dr Bahari Belaton; dan Pengasas dan Ketua Pegawai Eksekutif Institut Pengajian Islam Lanjutan Antarabangsa Prof Datuk Dr Mohammad Hashim Kamali.

Penerima lain ialah Ketua Pengarah Arkib Negara Malaysia Datuk Azemi Abdul Aziz; Ketua Pengarah Pusat Serantau Asia Tenggara Bagi Mencegah Keganasan (SEARCCT), Kementerian Luar Negeri Datuk Chuah Teoh Ban; Pakar Perunding Jabatan Surgeri Ortopedik, Fakulti Perubatan Universiti Malaya Prof Datuk Dr Kwan Mun Keong dan Presiden Persatuan Kebangsaan Kanser Malaysia Datuk Dr D. Saunthari.

Selain itu, Sultan Nazrin berkenan menganugerahkan Darjah Dato’ Pahlawan Taming Sari (DPTS) yang membawa gelaran Datuk Pahlawan kepada lima penerima iaitu Pengarah Jabatan Siasatan Jenayah Narkotik Bukit Aman Datuk Razarudin Husain @ Abd Rasid; dan Timbalan Pengarah (Siasatan dan Perundangan) Jabatan Siasatan Jenayah Bukit Aman Datuk Mior Faridalathrash Wahid.

Turut menerima DPTS ialah Ketua Pengarah Bahagian Perkhidmatan Kejuruteraan Pertahanan, Markas Angkatan Tentera Brig Jen Ir Datuk Anhar Anuar; Inspektor Jeneral Markas Tentera Laut Laksamana Muda Datuk Muhammad Ruzelme Ahmad Fahimy dan Pengarah Kesihatan, Bahagian Perkhidmatan Kesihatan, Markas Angkatan Tentera Brig Jen Datuk Dr Nor Azam Jais.

Mohd Zahidi berkata semua penerima SPTS, DPCM, DPMP, DPTS boleh menggunakan gelaran masing-masing bermula pada hari ini (6 Nov) walaupun Istiadat Menghadap Sembah Taat Setia Menjunjung Duli dan Penganugerahan Darjah Kebesaran Negeri Perak ditangguhkan.

Selain itu, beliau berkata Sultan Nazrin juga berkenan menganugerahkan Darjah Paduka Cura Si Manja Kini (PCM) kepada sembilan penerima, 15 menerima Darjah Paduka Mahkota Perak (PMP), manakala sembilan dianugerahi Darjah Ahli Cura Si Manja Kini (ACM).

Seramai 25 lagi menerima Darjah Ahli Mahkota Perak (AMP), 27 dianugerahi Pingat Pekerti Terpilih (PPT), Pingat Jasa Kebaktian (PJK) diberikan kepada 38 orang penerima manakala lima lagi mendapat Pingat Lama Perkhidmatan (PLP). – Bernama


SSM kesan laman sesawang tak sah bagi urusan perniagaan

KUALA LUMPUR, 24 Muharram 1442H, Sabtu – Suruhanjaya Syarikat Malaysia (SMM) mengesan kewujudan laman sesawang dengan alamat url https://online-ssm.com yang menawarkan perkhidmatan pembaharuan pendaftaran perniagaan dan pembekalan maklumat perniagaan secara tidak sah dan mengenakan kadar bayaran tinggi.

SSM dalam kenyataan hari ini memaklumkan orang ramai yang ingin menjalankan urusan berkaitan entiti perniagaan diminta memanfaatkan perkhidmatan atas talian SSM yang dikenali sebagai Portal EzBiz Online dengan alamat url https://ezbiz.ssm.com.my.

“Portal EzBiz Online ini juga boleh dicapai melalui laman web rasmi SSM di https://www.ssm.com.my,” katanya.

Menurut kenyataan itu, antara transaksi yang boleh dilakukan di Portal EzBiz Online ialah transaksi melibatkan pendaftaran perniagaan baharu, pembaharuan pendaftaran, perubahan dan pembekalan maklumat serta penamatan pendaftaran perniagaan.

SSM turut memberi amaran tindakan undang-undang yang tegas akan diambil ke atas pemilik laman sesawang yang menjalankan transaksi melibatkan semua akta yang ditadbir SSM termasuklah transaksi yang melibatkan entiti perniagaan.


Muafakat Nasional belum berkubur: Tuan Ibrahim

MUAR, 1 Syaaban 1443H, Jumaat – Muafakat Nasional (MN) masih belum berkubur dan tidak ada mana-mana parti yang mengisytiharkan pembubarannya, kata Timbalan Presiden PAS Datuk Seri Tuan Ibrahim Tuan Man.

Menurutnya status MN akan dilihat semula selepas Pilihan Raya Negeri (PRN) Johor.

“Belum ada kubur, belum ada batu nisan dan tiada siapa mengisytiharkan Muafakat Nasional ditamatkan. Secara prinsipnya, walaupun dia tak nampak hidup tapi dia tak mati, statusnya sebagaimana ada,” katanya pada kempen calon Perikatan Nasional (PN) di Dewan Undangan Negeri (DUN) Simpang Jeram malam tadi.

Tuan Ibrahim berkata mesyuarat peringkat induk MN juga sudah beberapa bulan tidak diadakan, namun di peringkat Kabinet, parti-parti terlibat masih mendukung kepimpinan Perdana Menteri Datuk Seri Ismail Sabri Yaakob.

Beliau berkata pada masa ini agenda MN tidak dibincangkan dan tumpuan kini diberikan kepada PRN Johor.

“… jadi sekarang ni kita tak bincanglah MN ni, MN kita tutup fail dulu sementara kita hadapi pilihan raya bersama kekuatan di dalam Perikatan Nasional… kita tak perlu toleh belakang, kita terus ke depan,” katanya

MN adalah gabungan kerjasama PAS dan UMNO yang dicetuskan hasil Piagam Muafakat Nasional yang dimeterai pada 2019. – Bernama


Vaksin usaha putuskan rangkaian jangkitan COVID-19

BANGI, 7 Ramadan 1442H, Isnin – Insiden jangkitan COVID-19 selepas vaksinasi atau kesan sampingan penerimaan vaksin tidak sepatutnya menjadi penghalang kepada usaha Program Imunisasi COVID-19 Kebangsaan.

Pakar Virologi, Universiti Sains Malaysia, Profesor Madya Dr Yahya Mat Arip berkata, meskipun penggunaan vaksin tidak memberi jaminan daripada dijangkiti COVID-19, ia berkeupayaan menyumbang kepada usaha memutuskan rangkaian jangkitan.

“Ditambah lagi pematuhan SOP (Prosedur Operasi Standard), usaha memutuskan rangkaian jangkitan akan berlipat ganda.

“Insya-Allah, akhirnya rangkaian jangkitan ini akan terputus sepenuhnya apabila imuniti kelompok dicapai dalam masyarakat,” katanya menulis di Beriita Harian hari ini.

Program Imunisasi COVID-19 Kebangsaan menyasarkan 80 peratus penduduk divaksinasi untuk mencapai imuniti kelompok.

Dr Yahya berkata, imuniti kelompok adalah penting bagi memutuskan rangkaian jangkitan dalam usaha menghapuskan wabak COVID-19.

“Kita tiada masa untuk terus menunggu kepada satu vaksin sempurna dari segala aspek dalam menghadapi situasi COVID-19.

“Pengalaman lepas menghadapi wabak jangkitan virus dan pembangunan serta penggunaan vaksin banyak membantu.

“Kita perlu kepada vaksin yang secara amnya, kebaikannya melebihi risiko penggunaan,” katanya.

Beliau tidak menafikan bahawa wujudnya kesan sampingan kepada penerima vaksin, malah terkini, penerima vaksin turut dijangkiti COVID-19.

Bagaimanapun, katanya, jumlah peratusan adalah kecil daripada lebih sejuta orang menerima vaksin di negara ini.

Terdahulu, Menteri Sains, Teknologi dan Inovasi, Khairy Jamaluddin, menjelaskan penerima vaksin masih boleh dijangkiti COVID-19, namun pada kadar yang jauh lebih rendah dan tanpa gejala serius.

Beliau yang juga Menteri Penyelaras Program Imunisasi COVID-19 Kebangsaan berkata, pemberian vaksin penting bagi mengurangkan kadar kematian akibat pandemik berkenaan, di samping memastikan kapasiti sistem kesihatan awam tidak terbeban.

“Tujuan utama vaksin COVID-19 adalah untuk kurangkan gejala teruk COVID-19, melindungi kita daripada kematian, ICU (unit rawatan rapi), ventilator dan lain-lain. Ia sekali gus mengurangkan beban kepada sistem kesihatan.

“Jangkitan boleh berlaku tapi kadar yang jauh lebih rendah. Namun gejala tidak serius. Take the vaccine (ambillah vaksin),” katanya.


Zahid kata bukan UMNO pun nak Parlimen bubar

KUALA LUMPUR, 28 Zulkaedah 1443H, Selasa – Datuk Seri Ahmad Zahid Hamidi – yang berdepan puluhan tuduhan rasuah, pecah amanah dan pengubahan wang haram – menegaskan bukan UMNO yang mahukan Parlimen dibubar.

Sebaliknya, beliau mendakwa bekas Pengerusi Jawatankuasa Khas Pembaikan Sistem dan Undang-Undang Pilihan Raya, Tan Sri Abdul Rashid Abdul Rahman yang mahukan Pilihan Raya Umum ke-15 (PRU15) diadakan sekarang.

Dalam catatan Facebook, Presiden UMNO itu berkata, Rashid yang juga bekas Pengerusi Suruhanjaya Pilihan Raya (SPR) menyatakan mandat sah demokrasi perlu dikembalikan.

“Kerajaan (sekarang) pula tidak stabil kerana pelbagai watak dan parti, dan ini tidak baik untuk negara.

“Beliau (Rashid) menambah ekonomi semakin buruk dan pelabur lari,” tulis Zahid.

Katanya, Rashid – bekas naib presiden Parti Pribumi Bersatu Malaysia (Bersatu) tetapi kini hanya ahli parti Bersatu, memberikan pendapat jujurnya berdasarkan pengalaman selama 30 tahun dalam SPR.

Zahid memuat naik tangkapan skrin wawancara bertajuk ‘GE15 should have been held by now, says ex-EC Chairman’ yang merujuk kepada kenyataan Abdul Rashid.


‘PdPR satu-satunya kaedah ketika negara berdepan pandemik’

KUALA LUMPUR, 4 Jamadilakhir 1442H, Ahad – Kaji selidik Kesatuan Perkhidmatan Perguruan Kebangsaan Malaysia (NUTP) mendapati, 93 peratus guru memilih kaedah Proses Pengajaran dan Pembelajaran secara bersemuka walaupun mengakui berpuas hati dengan kerjasama diberikan ibu bapa bagi menjayakan PdP di rumah.

Presiden NUTP, Aminuddin Awang yakin kemahiran guru mengendalikan PdPR semakin baik kerana sudah mempunyai pengalaman ketika pelaksanaan PKP tahun lalu.

“Diakui, guru berdepan cabaran dan kesukaran menjalankan PdPR bagi murid Tahun Satu kerana pelajar tidak pernah menjalani proses sedemikian sebelum ini.

“Bagaimanapun, kita tak boleh menolak PdPR kerana ia satu-satunya kaedah yang ada ketika negara berdepan pandemik COVID-19,” katanya seperti dilapor Berita Harian.

Mengulas lanjut, Aminuddin tidak menolak kemungkinan perkembangan pelajar terencat sekiranya hanya bergantung kepada PdPR.

Bagaimanapun katanya, ia tidak boleh menjadi pengukur bagi keberkesanan menghasilkan modal insan yang seimbang.

“Dalam hal ini tak boleh nak dibandingkan dan semua pihak mesti terima keadaan PdPR adalah berasaskan kepada kesediaan murid, selain objektif pengajaran guru terhad dan perlu dipelbagaikan mengikut kreativiti.

“Apabila keadaan kembali baik, mungkin guru boleh lakukan langkah lain untuk baik pulih masalah sepanjang pelaksanaan PdPR,” katanya.

Semalam, Kementerian Pendidikan menetapkan, hanya murid yang bakal menduduki peperiksaan penting hadir ke sekolah bermula 20 Januari ini, manakala sesi persekolahan secara bersemuka bagi murid selain kategori itu akan ditangguhkan.

Menteri Pendidikan, Mohd Radzi Md Jidin berkata, ketetapan menangguh sesi persekolahan dibuat setelah berbincang dengan Kementerian Kesihatan Malaysia (KKM) dan Majlis Keselamatan Negara (MKN).


Undang-undang Anti Lompat Parti perlu dilaksana sebelum PRU15

KUCHING, 3 Syawal 1443H, Rabu – Undang-undang Anti Lompat Parti perlu dilaksanakan sebelum Pilihan Raya Umum ke-15 (PRU15), kata Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar.

“Pada saya, lebih baik kita laksanakan undang-undang sebelum pilihan raya umum, kerana kita tidak mahu perkara yang berlaku (pada 2020) berulang.

“Sekiranya undang-undang tidak bersedia apabila kita mengadakan pilihan raya, wakil rakyat boleh melompat ke kiri dan ke kanan selepas itu,” katanya seperti dilapor akhbar tempatan.

Ahli Parlimen Santubong itu merujuk kepada kejatuhan kerajaan Pakatan Harapan pada 2020 selepas beberapa Ahli Parlimen menarik diri daripada gabungan itu, dengan sebahagian daripada mereka bertukar parti.

Wan Junaidi juga berkata, Jawatankuasa Pilihan Khas Parlimen mengenai cadangan undang-undang, yang dipengerusikannya, belum mencapai keputusan muktamad dalam penyempurnaan rang undang-undang itu.

Beliau berkata, jawatankuasa itu dijadualkan bermesyuarat semula pada 12 Mei.

“Ini adalah jawatankuasa yang berkuasa dengan pakar undang-undang yang berpengalaman, jadi saya yakin kita boleh menyelesaikan apa sahaja isu yang ada dengan rang undang-undang yang dicadangkan,” katanya.

Tambahnya, sebaik penelitian selesai, terpulang kepada Perdana Menteri, Datuk Seri Ismail Sabri Yaakob untuk memutuskan bila rang undang-undang itu akan dibentangkan di Parlimen, sama ada pada sesi Julai yang dijadualkan atau sidang khas sebelum itu.


MB Selangor sahkan beberapa EXCO mula kemaskan pejabat

SHAH ALAM, 14 Zulkaedah 1444H, Sabtu – Menteri Besar Selangor, Datuk Seri Amirudin Shari hari ini mengesahkan khabar angin berhubung tindakan beberapa pengerusi jawatankuasa atau exco kerajaan negeri yang mula mengemas serta mengosongkan ruang pejabat.

Beliau berkata tindakan berkenaan merupakan perkara biasa dilakukan mereka terutamanya pada akhir penggal, bagi menghadapi pilihan raya.

“Ini adalah perkara lazim. Semua buat perkara sama. Dahulu saya pada penggal lepas pun begitu, bila dah nak bubar (Dewan Undangan Negeri), kita pun bersiap sedia untuk kemas. Selepas ini tugas mereka (exco) adalah untuk menjalankan apa yang dirancang dan tidak boleh ada dasar baharu.

“Masing-masing pada ketika itu akan sibuk dengan pilihan raya dan berada di lapangan,” katanya yang ditemui di Program Sumbangan Korban Negeri Selangor 2023 di sini, hari ini, ketika merujuk khabar angin mengenai tindakan beberapa exco kerajaan negeri Selangor yang sudah mula mengemas dan mengosongkan ruangan pejabat.

Amirudin berkata beliau sedang menunggu perkenan daripada Sultan Selangor Sultan Sharafuddin Idris Shah untuk sesi menghadap bagi menentukan tarikh pembubaran DUN Selangor, dan kerajaan negeri hanya mempunyai tempoh 23 hari bermula hari ini bagi membubarkan DUN.

Selangor antara enam negeri yang akan mengadakan PRN tahun ini selain Negeri Sembilan, Pulau Pinang, Terengganu, Kelantan dan Kedah. -Bernama


GTA tidak rasis, tak bermusuh bukan Melayu

BANGI, 4 Rabiulakhir 1444H, Ahad – Tun Dr Mahathir Mohamad mengingatkan supaya tidak perlu takut dengan Gerakan Tanah Air (GTA) kerana gagasan ini tidak rasis dan tidak bermusuh dengan bukan Melayu.

Pengerusi Penaja GTA itu berkata, sekiranya GTA diberikan mandat, kaum lain tidak akan dipinggirkan sebaliknya akan diberikan tempat.

“Melayu GTA akan junjung tinggi keluhuran undang-undang dan pemisahan kuasa antara Perundangan, Eksekutif dan Kehakiman,” katanya dalam kenyataan, hari ini.

Beliau berkata, sejak Merdeka lagi, Malaysia diperintah oleh kerjaan yang didominasi oleh orang Melayu.

“Masa Merdeka, orang bukan Melayu maju sehingga tertinggal orang Melayu di belakang.

“Walaupun pelbagai usaha dibuat untuk kurangkan jarak antara Melayu dengan kaum lain, hak dan kemajuan perniagaan dan perusahaan orang bukan Melayu tidak terhalang,” katanya.

GTA merangkumi PEJUANG, Parti Bumiputera Perkasa Malaysia (PUTRA), Barisan Jemaah Islamiah Se-Malaysia (BERJASA) dan Parti Ikatan India Muslim Nasional (Iman).

Gabungan itu yang ditubuh pada 4 Ogos dan diketuai oleh PEJUANG telah menyatakan pendirian sebelum ini akan meletakkan 120 calon di seluruh negara dengan lebih 30 peratus calon muda.

Kesemua calon juga akan bertanding di atas tiket PEJUANG memandangkan Jabatan Pendaftaran Pertubuhan (RoS) belum lagi meluluskan permohonan pendaftaran gerakan itu.


Kapal di Lipis mungkin terlibat dalam aktiviti lombong emas

KUANTAN, 15 Jamadilakhir 1442H, Khamis – Rangka kapal yang ditemukan selepas banjir surut di Kampung Pagar, Penjom, Kuala Lipis kira-kira 220 kilometer dari sini, dua minggu lepas berkemungkinan jenis steamship (kapal stim) dan terlibat dengan kegiatan perlombongan emas di Penjom yang beroperasi sejak abad ke-19 di kawasan tersebut.

Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi Pahang Datuk Seri Mohd Sharkar Shamsudin berkata berdasarkan analisis awal, kapal berkenaan dianggarkan panjangnya antara 25 meter sehingga 300 meter.

“Daripada tinjauan permukaan dijalankan, lebih 100 pecahan kayu ditemukan yang dipercayai merupakan sebahagian daripada badan kapal tersebut, ia berdasarkan morfologi dan jenis kayu serta paku yang terdapat pada jumpaan tersebut.

“Turut ditemukan sejumlah seramik dagangan yang seusia dengan relik kapal itu yang terdiri daripada seramik China dan Eropah di sekitar tapak jumpaan,” katanya dalam kenyataan di sini, hari ini.

Mohd Sharkar berkata Jabatan Warisan Negara dan Perbadanan Muzium Negeri Pahang dengan kerjasama penduduk kampung telah menjalankan proses penyelamatan selama lima hari bermula 19 Jan lepas, meliputi proses mendokumentasi, merekodkan dan memelihara artifak itu untuk ditempatkan di Muzium Warisan Lipis di bawah jagaan Pejabat Daerah Lipis.

Menurut Mohd Sharkar, penyelidikan pada fasa seterusnya dijangka akan melalui proses ekskavasi arkeologi di tapak jumpaan untuk mendapat maklumat secara saintifik dan memastikan kesuluruhan artifak yang tertinggal berkaitan relik tersebut dapat ditemukan.

Tambah beliau, berdasarkan rekod sejarah, terdapat beberapa kapal jenis steamship telah beroperasi atau melalui sungai Pahang di Kuala Pahang sehingga Sungai Lipis, antaranya, SS Amherst yang dilaporkan karam di Kuala Pahang dan kapal Seri Pahang yang dipercayai karam di Paloh Hinai, Pekan.

Selain itu, terdapat sebuah kapal lagi pernah beroperasi di kawasan sama, iaitu SS Senyum yang beroperasi di bawah syarikat perlombongan emas Penjom, namun tiada rekod kapal berkenaan karam ditemui setakat ini.

Pada 14 Jan lepas, sebahagian struktur kapal yang hampir lengkap ditemukan terdampar berhampiran Sungai Lipis oleh penduduk kampung berkenaan setelah banjir teruk mula melanda Pahang pada 3 Januari surut. – Bernama


eBeliaRahmah: Mengapa pelajar IPG dianaktirikan?

BANGI, 7 Zulhijjah 1444H, Isnin – Ahli Parlimen Muar, Syed Saddiq Syed Abdul Rahman mempersoalkan mengapa pelajar Institut Pendidikan Guru (IPG) dianaktirikan daripada menerima kredit RM200 bagi program eBeliaRahmah.

Dalam satu hantaran di Twitter hari ini, beliau menegaskan pelajar IPG juga adalah mahasiswa sepenuh masa.

“Alhamdulillah, selepas lebih setengah tahun menunggu. Akhirnya ebelia dikreditkan.

“Tapi, kenapa pelajar IPG ditinggalkan? Mereka ini pelajar sepenuh masa juga. Bakal cikgu!

“Pelajar lain semua dapat. Tak kira kaya dan miskin, di IPTA dan IPTS, Kenapa mereka dianaktirikan lagi?,” soalnya.

Beliau turut memuat naik tangkap layar dipercayai daripada seorang penuntut IPG yang meminta penjelasan daripada Perdana Menteri, Datuk Seri Anwar Ibrahim selepas permohonannya untuk menuntut eBeliaRahmah tidak berjaya.

Sementara itu, menjawab komen yang mempersoalkan pelajar IPG sudah mempunyai elaun, Syed Saddiq berkata, elaun yang diperoleh pelajar IPG tidak sepatutnya dijadikan alasan untuk menganaktirikan golongan itu dalam menerima eBeliaRahmah.

“Cukup-cukuplah menganaktirikan bakal cikgu dengan hujah ini. Pelajar biasiswa atau elaun lain pun dapat.

“Anak orang kaya pun dapat. Berlaku adil kepada semua bakal guru kita!” katanya.


Ikon Palestin dibebas selepas ditahan 17 bulan di penjara Israel

BAITULMAQDIS, 8 Jamadilawal 1443H, Isnin – Pihak berkuasa Israel membebaskan Sheikh Raed Salah selepas 17 bulan memenjarakan ikon Palestin itu.

Ratusan rakyat Palestin berdiri di luar penjara Megiddo di utara Israel sambil mengibarkan sepanduk hijau bagi menyambut pembebasan Salah.

Ketua Pergerakan Islam cawangan utara di Israel itu ditahan pada Ogos 2017 dan didakwa atas tuduhan menghasut berhubung kritikannya terhadap pendirian mengenai pengesan logam di perkarangan Masjid al-Aqsa Baitulmaqdis.

Dia dijatuhkan hukuman penjara 28 bulan oleh mahkamah Israel.

Salah menjalani hukuman penjara 11 bulan – separuh daripadanya berada dalam kurungan bersendirian – sebelum beliau dipindahkan ke tahanan rumah.

Selepas dua tahun di bawah tahanan rumah, pada Ogos 2020, Salah memulakan hukuman penjara 17 bulan atas dakwaan menghasut.

Sejak 2015, Israel telah melarang Salah daripada melancong ke luar negara atas sebab yang kononnya berkaitan ‘keselamatan negara’.

Gerakan Islam di Israel, yang diasaskan Salah pada tahun 1971 telah diharamkan oleh pihak berkuasa Israel sejak 2015.

Jawatankuasa Tinggi Susulan untuk warga Arab di Israel berkata, Salah dipenjarakan secara tidak adil dan membayar harga untuk memelihara prinsip rakyat Palestin dan mempertahankan Masjid al-Aqsa. – Agensi


LHDN saman sekutu Jho Low tuntut bayar tunggakan cukai RM68 juta

KUALA LUMPUR, 26 Jamadilakhir 1442H, Isnin – Kerajaan Malaysia melalui Lembaga Hasil Dalam Negeri (LHDN) menfailkan saman terhadap Eric Tan Kim Loong yang didakwa sebagai sekutu ahli perniagaan dalam buruan Low Taek Jho atau Jho Low, memintanya membayar cukai pendapatan berjumlah RM68 juta.

Kerajaan Malaysia selaku plaintif memfailkan writ saman dan pernyataan tuntutan melalui LHDN pada 15 Januari lepas di Mahkamah Tinggi di sini dengan menamakan Lim, 43, sebagai defendan bagi tunggakan cukai itu bagi tahun taksiran 2010 hingga 2013.

Mengikut senarai kes mahkamah, kes itu ditetapkan untuk sebutan secara dalam talian (e-Review) di hadapan Timbalan Pendaftar Mahkamah Tinggi Farah Shuhada Ramli hari ini yang kemudiannya menetapkan 16 Mac ini untuk pengurusan kes berkenaan.

Mengikut pernyataan tuntutan itu, Kerajaan Malaysia mendakwa bagi Tahun-Tahun Taksiran 2010, 2011, 2012 dan 2013, defendan telah ditaksirkan dengan cukai pendapatan berjumlah RM2,706,803.84, RM22,090,949.92, RM35,479,911.48 dan RM1,538,473.04 melalui Notis-notis Taksiran masing-masing bertarikh 30 Sept 2020.

Plaintif mendakwa Notis-notis Taksiran itu telah dihantar secara pos berdaftar kepada defendan pada 24 November 2020 ke alamat terakhirnya di Taman Pusat Kepong, di sini yang diketahui oleh plaintif pada masa itu, namun notis berkenaan tidak pernah dikembalikan kepada plaintif tanpa serah.

Menurut plaintif, seterusnya lebihan kredit sebanyak RM782.02 telah digunakan dan ditolak sebagai sebahagian bayaran cukai pendapatan bagi Tahun Taksiran 2010 itu, meninggalkan baki yang masih terhutang dan perlu dibayar sebanyak RM2,706,021.82 bagi tahun taksiran berkenaan.

“Oleh kerana defendan gagal untuk membayar jumlah cukai sebanyak RM2,706,021.82, RM22,090,949.92, RM35,479,911.48 dan RM1,538,473.04 dalam tempoh 30 hari daripada tarikh penyampaian Notis-notis Taksiran itu kepadanya (defendan), seperti ditetapkan di bawah Seksyen 103 Akta Cukai Pendapatan 1967, kenaikan cukai sebanyak 10 peratus masing-masing berjumlah RM270,602.18, RM2,209,094.99, RM3,547,991.14 dan RM153,847.30 telah dikenakan dan ditambah ke atas keseluruhan cukai pendapatan bagi Tahun-tahun Taksiran 2010 sehingga 2013 yang masih belum dibayar,” menurut plaintif dalam pernyataan tuntutannya.

Dakwa plaintif, sehingga kini defendan masih gagal membayar kepada plaintif amaun cukai pendapatan defendan yang masih terhutang dan genap masanya dan perlu dibayar bagi Tahun-tahun Taksiran 2010 sehingga 2013 termasuk kenaikan-kenaikan yang dikenakan ke atasnya, kesemuanya berjumlah RM67,996.891.87.

Oleh itu, plaintif menuntut defendan membayar RM67,996.891.87, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.

Media sebelum ini melaporkan Tan merupakan sekutu rapat Jho Low dan turut terlibat dalam transaksi berbilion ringgit dalam skandal 1MDB. – Bernama


Dong Jiao Zong semakin lantang mendesak bukti kerajaan lemah

Oleh Ainul Illia Meor Suzurudin

BANGI, 12 Ramadan 1442H, Sabtu – Desakan demi desakan yang disuarakan secara lantang oleh pertubuhan radikal, Dong Jiao Zong adalah bukti jelas bahawa kerajaan hari ini lemah dan semakin hilang arah.

Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Mohd Johari menegaskan, apa sahaja tuntutan Dong Jiao Zong, kerajaan Malaysia gagal bertegas.

Malah, kerajaan sendiri ‘mengiktiraf’ Persekutuan Persatuan-Persatuan Lembaga Pengurus Sekolah Cina Malaysia (Dong Zong) apabila Perdana Menteri menerima perjumpaan bersama mereka di Johor sebelum ini.

Kali ini, Dong Jiao Zong mahu mendesak Kementerian Pendidikan Malaysia (KPM) untuk menyemak semula kandungan buku teks Sejarah yang kononnya terlalu berpusat kepada Melayu dan Islam.

“Dong Jiao Zong adalah sebuah pertubuhan yang rasis kerana menuntut pelbagai tuntutan yang hanya berpihak dengan mereka dan bukan untuk rakyat Malaysia yang majmuk.

“Kepada KPM, sila ‘ikut’ tuntutan tersebut dan kalau boleh, masukkan semua sejarah dinasti dan ‘kehebatan’ komunis serta hubungan akrab antara China dan Malaysia seperti yang didakwa salah seorang menteri yang menyifatkan China adalah ‘Big Brother’.

“Jika boleh, ubah semua silibus yang ada kepada silibus Taiwan dan juga iktiraf Sijil Peperiksaan Bersepadu (UEC). Mansuhkan Sijil Pelajaran Malaysia (SPM) dan Sijil Tinggi Persekolahan Malaysia (STPM) kerana ternyata dilihat tidak berkualiti bagi pihak mereka,” sindir Mohd Nor Izzat.

Bukan itu sahaja, sindirnya lagi, kerajaan yang terlalu lunak dengan tuntutan pertubuhan rasis dan radikal juga ‘disyor’ memperbanyak sekolah vernakular dan menutup semua sekolah kebangsaan kerana dikatakan lemah dan rasis daripada mata Dong Jiao Zong.

“Kepada Kerajaan Malaysia, jangan haramkan Dong Jiao Zong. Mereka dahagakan kasih sayang. Tahniah,” katanya.

Terdahulu, Dong Jiao Zong menggesa KPM membetulkan ‘kesalahan’ dalam buku teks Sejarah sekolah menengah.

Pertubuhan itu mendesak sedemikian ekoran tercetus kontroversi berkenaan kandungan buku teks Sejarah, setelah seorang pakar sejarah mendakwa ianya terlalu berpusat kepada Melayu dan Islam.

Dr Ranjit Singh Malhi berkata, buku teks itu, untuk Tingkatan 1 hingga Tingkatan 5, menumpukan Islam serta orang Melayu dan tidak memasukkan fakta penting berkaitan pembinaan negara, selain menyimpang dan membesar-besarkan fakta.

Katanya, unsur berat sebelah yang menumpukan Islam dalam buku teks ketara dalam topik peradaban India dan Cina yang kurang daripada 10 halaman setiap satu, manakala peradaban Islam mempunyai 26 halaman.

Katanya lagi, ada beberapa kesalahan ‘tidak dapat dimaafkan’ dalam buku teks itu, walaupun terdapat panel pakar memeriksanya.


Virus COVID-19 menggila

1. JUMLAH kes COVID-19 di India telah mencecah 17 juta (separuh penduduk Malaysia) dengan kematian melebihi 200,000 orang.

2. Kini kes baharu harian telah melebihi 300,000 dengan kematian harian lebih daripada 2700 (bersamaan jumlah kes baharu harian Malaysia).

3. Dari segi statistik, setiap tiga kes baru dunia, satu kes datangnya dari India.

4. Hospital-hospital di New Delhi yang mempunyai penduduk padat seramai 20 juta orang, kini telah mula menolak pesakit yang positif kerana katil telah penuh dan kehabisan bekalan oksigen.

5. Para pesakit terlantar di dalam kereta, di tepi jalan dan di perkarangan hospital sementara menunggu bantuan

6. Pusat-pusat pembakaran mayat yang penuh menyebabkan mayat terpaksa dibakar di kawasan awam yang terbuka.

7. Lebih menakutkan sesetengah saintis menyatakan apa yang berlaku di India mungkin disebabkan varian baharu virus yang dinamakan ‘double mutant’ B.1.617.

8. Tidak mustahil varian virus yang sama boleh merebak ke seluruh dunia dan menyebabkan gelombang ketiga Covid-19 yang jauh lebih parah

9. Moga Allah SWT menyelamatkan negara kita dari musibah serupa yang melanda India.

10. Ada pengajaran besar di sana untuk kita. #kitajagakita

Ir Muhammad Lukman Al Hakim Muhammad
Ahli Jawatankuasa Pusat BERJASA


Sultan Selangor titah pekerja kilang divaksin segera

SHAH ALAM, 3 Zulhijjah 1442H, Selasa – Sultan Selangor, Sultan Sharafuddin Idris Shah bertitah pemberian vaksin kepada pekerja kilang harus disegerakan, memandangkan terdapat banyak kilang dan perindustrian di negeri itu, selain sebagai usaha memutuskan rantaian jangkitan COVID-19 serta mencapai imuniti kelompok.

Menerusi kenyataan di laman Facebook rasmi Selangor Royal Office hari ini, baginda turut menggesa pihak yang bertanggungjawab bagi pengagihan vaksin ke seluruh negara supaya menambah jumlah pemberian vaksin di Selangor dengan segera.

Langkah itu juga bertujuan agar nisbah peratusannya selari dengan jumlah populasi dan kadar jangkitan wabak di Selangor.

Kenyataan itu turut menyebut Sultan Selangor hari ini berkenan menerima menghadap Timbalan Mufti Selangor yang baharu, iaitu Profesor Madya Dr Miszairi Sitiris di Istana Bukit Kayangan, Shah Alam.

Miszairi melapor diri di Jabatan Mufti Negeri Selangor untuk menjalankan tugas sebagai Timbalan Mufti Selangor pada 1 Julai lepas.

Menurut kenyataan itu, pada pertemuan ringkas tersebut baginda menzahirkan kebimbangan mengenai penularan wabak berbahaya COVID-19 khususnya dalam kalangan umat Islam di Selangor ketika ini.

Justeru, menjelang perayaan Aidiladha minggu depan, baginda berkenan menasihati seluruh umat Islam agar menyambutnya secara sederhana di rumah masing-masing dan tidak pulang ke kampung atau keluar dari daerah.

Kenyataan itu juga menyebut susulan kes ‘sporadik’ COVID-19 kini yang semakin tinggi dalam komuniti, baginda tidak mahu jangkitan COVID-19 terus merebak seperti pada sambutan Aidilfitri lepas.

Baginda juga meminta rakyat agar berkorban kerana keadaan wabak COVID-19 masih meruncing dengan jumlah jangkitan baharu di Selangor yang melebihi 4,000 kes sehari dan jumlah kematian keseluruhan yang kini mencecah 2,063 orang. – Bernama


PPV masjid: Ruang solat tidak boleh jadi tempat suntikan vaksin

KUALA TERENGGANU, 17 Zulkaedah 1442H, Isnin – Ruang solat di dalam masjid tidak boleh dijadikan sebagai tempat suntikan vaksin COVID-19, kata Timbalan Menteri Sains, Teknologi dan Inovasi Datuk Ahmad Amzad Hashim.

Beliau berkata, pembukaan pusat pemberian vaksin (PPV) di mana-mana masjid, mesti mengikut prosedur operasi standard (SOP) yang telah ditetapkan Badan Bertindak Imunisasi COVID-19 (CITF) Kebangsaan.

“Antara SOP yang ditetapkan ialah tidak boleh menjadikan ruangan solat di dalam masjid sebagai tempat suntikan. PPV masjid hanya boleh dibuka sekiranya kemudahan di masjid tersebut bersesuaian. Gunakan kemudahan yang ada seperti bilik kuliah, perpustakaan dan klinik masjid.

“Jika masjid yang mahu digunakan tidak mempunyai kelengkapan yang sesuai, ia sepatutnya tidak boleh dibenarkan beroperasi,” katanya dalam kenyataan hari ini.

Ahmad Amzad yang juga Ahli Parlimen Kuala Terengganu berkata, masalah PPV masjid berbangkit setelah ada negeri yang telah memulakan program ‘outreach’ di masjid, tanpa merujuk SOP yang ditetapkan CITF.

“Lalu tersebar gambar ruang solat digunakan untuk tempat suntikan. Malah ada masjid yang gunakan ia sebagai ruang menunggu, dengan disusun kerusi.

“Sebaik menerima maklumat ini, saya telah menghubungi Exco Kesihatan negeri berkenaan, memaklumkan supaya diambil langkah pembaikan untuk mengelakkan gambaran negatif, yang merosakkan usaha murni ini,” katanya.

Katanya, beliau sendiri telah turun padang memberikan teguran dan pegawai kesihatan memberi alasan, penggunaan ruang solat itu disebabkan tidak ada ruang lain yang sesuai dan lapang, untuk dijadikan tempat suntikan di masjid berkenaan.

“Saya maklumkan alasan itu tidak boleh diterima. Kita bukan minta setiap masjid buka (dan djadikan) PPV. Kita ada lebih banyak lagi jenis PPV lain yang boleh dibuka seperti dewan orang ramai, balai raya dan klinik kesihatan,” katanya yang telah mengarahkan supaya kesilapan yang sama tidak berulang lagi pada masa akan datang. – Bernama


Diskriminasi kejam China terhadap Uyghur jenayah kemanusiaan

GENEVA, 4 Safar 1444H, Khamis – Pertubuhan Bangsa-Bangsa Bersatu (PBB) tidak menolak kemungkinan penahanan diskriminasi China terhadap Uyghur dan kumpulan etnik lain yang kebanyakannya beragama Islam di wilayah Xinjiang adalah jenayah kemanusiaan.

Pejabat hak asasi manusia PBB dalam laporannya pada Rabu menggesa tindak balas segera daripada antarabangsa terhadap dakwaan penyeksaan dan pencabulan hak lain dalam kempen Beijing membasmi keganasan.

Ketua Hak Asasi Manusia PBB, Michelle Bachelet mengetepikan gesaan China untuk menahan laporan itu berikutan lawatannya sendiri ke Xinjiang pada Mei – yang didakwa Beijing sebagai sebahagian daripada kempen Barat untuk mencemarkan reputasi China.

Laporan PBB itu telah mencetuskan ‘tarik tali’ untuk pengaruh diplomatik dengan Barat ke atas hak penduduk asal Uyghur di rantau berkenaan dan kebanyakan etnik lain yang majoritinya beragama Islam.

Bachelet berkata, dalam beberapa bulan lalu dia menerima tekanan daripada banyak pihak untuk menerbitkan atau tidak menerbitkan laporan itu.

Pada Jun, Bachelet berkata, dia tidak akan dilantik semula untuk penggal baharu sebagai ketua hak asasi dan berjanji akan mengeluarkan laporan itu pada 31 Ogos.

Bechelet telah menumpukan perhatiannya ke Xinjiang apabila cukup mencabar China apabila pemantau hak asasi lain menyebut penderaan terhadap muslim Uyghur.

Dalam tempoh lima tahun lalu, kempen penahanan besar-besaran kerajaan China di Xinjiang telah mengheret jutaan muslim Uyghur ke dalam rangkaian penjara dan kem – yang kononnya didakwa sebagai pusat latihan, namun sebaliknya adalah pusat tahanan yang kejam.

Beijing sejak itu telah menutup banyak kem berkenaan, namun ratusan ribu mereka masih dipenjarakan tanpa pertuduhan jelas.

Atas sebab itu, beberapa negara termasuk Amerika Syarikat (AS) menuduh Beijing melakukan pembunuhan beramai-ramai.-  Agensi


48 cerun di Ampang Jaya dalam kategori kritikal

SHAH ALAM, 15 Syaaban 1443H, Jumaat – Dewan Undangan Negeri (DUN) Selangor hari ini dimaklumkan  sebanyak 48 daripada 118 cerun di bawah penyeliaan Majlis Perbandaran Ampang Jaya (MPAJ) adalah dalam kategori sangat kritikal dan memerlukan kos kira-kira hampir RM100 juta untuk pembaikan.

Pengerusi Jawatankuasa Tetap Kerajaan Tempatan, Pengangkutan Awam dan Pembangunan Kampung Baru negeri, Ng Sze Han berkata, bagaimanapun, kos sebenarnya bergantung kepada kajian lanjut oleh pakar seperti Institut Kerja Raya Malaysia (Ikram).

“Pihak berkuasa tempatan (PBT) juga telah memohon kerjasama daripada Ikram untuk melaksanakan kajian dan pembaikan lanjut cerun dalam kawasan PBT,” katanya semasa sesi penggulungan titah Sultan Selangor Sultan Sharafuddin Idris Shah pada persidangan DUN Selangor hari ini.

Ng berkata sebagai langkah awal, MPAJ melaksanakan lantikan panel kontraktor penyelenggaraan cerun berkategori sangat bahaya supaya tindakan awal penjagaan cerun dapat dilaksanakan dan sebarang tanda awal kegagalan cerun dapat diambil tindakan.

Mengenai perancangan solusi jangka pendek bagi mitigasi banjir di peringkat PBT, beliau berkata, perancangan berkenaan sedang diperkasakan lagi bagi memastikan keberkesanannya.

“Sebagai contoh, Majlis Bandaraya Shah Alam sedang melaksanakan pelan tindakan banjir untuk sistem saliran perbandaran mampan (Shah Alam Sustainable Urban Drainage Master Plan) yang selari dengan pelan tindakan perubahan iklim,” katanya.

Beliau berkata Majlis Bandaraya Subang Jaya pula dalam proses pemasangan sistem amaran awal banjir di 11 kawasan dengan anggaran kos RM330,000 dan sedang melaksana Rancangan Komunikasi Banjir.

“Sehubungan itu, PBT digalakkan untuk menggunakan teknologi yang dirangka sesuai dalam mitigasi banjir pada masa hadapan,” katanya. – Bernama


Keberkatan sahur

1. RASULULLAH ﷺ sangat menggalakkan kita umat Islam agar bersahur. Dalam sebuah hadis yang sahih, Rasulullah ﷺ menyebutkan:

تَسَحَّرُوا فَإِنَّ فِي السَّحُورِ بَرَكَةً
“Bersahurlah kerana sesungguhnya pada sahur itu ada keberkatan.” (HR al-Bukhari)

2. Timbul persoalan di sini, mengapa Rasulullah ﷺ menyifatkan sebagai sahur itu memiliki keberkatan? Ketika menghuraikan hadis ini, al-Imam Ibn Daqiq al-Aid menjelaskan bahawa keberkatan sahur itu boleh dibahagikan kepada dua aspek. Dari aspek duniawinya sahur memberikan tenaga persiapan untuk orang yang berpuasa. Kata beliau:

قُوَّةِ الْبَدَنِ عَلَى الصَّوْمِ وَتَيْسِيرِهِ مِنْ غَيْرِ إِضْرَارٍ بِالصَّائِمِ
“(Sahur) memberikan kekuatan badan buat yang berpuasa dan mempermudahkan urusan tubuh tanpa menggugat orang yang berpuasa.

3. Dari sudut akidah pula, sahur pada hakikatnya memberikan jatidiri yang jelas buat Muslim. Ini kerana sahur membezakan antara puasa kita dengan puasa agama lain. Perkara ini dijelaskan sendiri oleh Rasulullah dalam sabdanya:

إنَّ فصلَ ما بين صيامِنا وصيامِ أهلِ الكتابِ ، أكلةُ السَّحورِ
“Perbezaan puasa kita dengan puasa ahli kitab adalah dengan kita makan ketika sahur.” (HR al-Nasa’i)

4. Sahur juga menjemput doa para malaikat. Dalam sebuah hadis yang lain Rasulullah menjelaskan:

فَإِنَّ اللَّهَ وَمَلائِكَتَهُ يُصَلُّونَ عَلَى الْمُتَسَحِّرِينَ
“Sesungguhnya Allah dan malaikatNya mendoakan buat mereka yang bangun sahur.” (HR Ahmad)

Bayangkan andai kita menyedari bahawa perbuatan sunnah ini bukan sahaja mempersiapkan tubuh kita untuk melakukan ibadah, malah orang yang bersahur akan didoakan oleh Allah dan para malaikat! Maka apakah keberkatan yang lebih dicari berbanding reda Allah sendiri?

5. al-Imam Ibn Rajab menukilkan juga beberapa perkara yang menunjukkan akan keberkatan sahur seperti persiapan jiwa kita untuk bangun awal beribadah selain mempersiapkan kita untuk solat subuh berjemaah yang terkandung di dalamnya pahala yang tidak terhitung.

6. Oleh itu kita semua harusnya menyedari bahawa bersahur bukan sekadar makan dan minum tetapi persiapan diri untuk menyempurnakan ibadah puasa, ibadah yang Allah khususkan buat diriNya sendiri seperti yang disebutkan di dalam hadis.

Dr Ahmad Sanusi Azmi
Setiausaha Majlis Ulama ISMA (MUIS)


ADUN DAP positif dadah ditahan dalam serbuan kelab malam

BUKIT MERTAJAM, 11 Jamadilakhir 1443H, Jumaat – Ahli Dewan Undangan Negeri (ADUN) Perak daripada DAP ditahan selepas disyaki positif dadah.

Difahamkan, ahli politik itu ditahan dalam operasi polis di sebuah kelab malam yang beroperasi menggunakan lesen restoran, semalam.

Ketua Polis Pulau Pinang, Datuk Mohd Shuhaily Mohd Zain mengesahkan ADUN Perak itu ditahan ketika serbuan bersama 35 lagi individu lain berusia antara 21 hingga 70 tahun.

Dia dalam lingkungan usia 50-an dibawa ke mahkamah Bukit Mertajam untuk reman pada pagi tadi. (14 Januari).

Ketua Jabatan Siasatan Jenayah Narkotik negeri, Asisten Komisioner Mustafa Kamal Gani Abdullah berkata, ADUN itu akan dibebaskan sementara menunggu laporan patologi siap.

“Ujian awal akan diserahkan kepada pakar patologi untuk pengesahan lanjut,” katanya.

Kes disiasat mengikut Seksyen 15(1)(a) Akta Dadah Berbahaya 1952.

ADUN DAP itu menduduki kerusi Dewan Undangan Negeri bagi penggal kedua selepas Pilihan Raya Umum 2018.


MAFI sedia RM15 juta geran Agropreneur muda bantu 750 usahawan

GOPENG, 23 Syaaban 1443H, Sabtu – Kementerian Pertanian dan Industri Makanan (MAFI) menyasarkan untuk membantu 750 usahawan muda yang terlibat dalam sektor pertanian dan industri makanan, menerusi Geran Agropreneur Muda (GAM), tahun ini.

Timbalan Menteri Pertanian dan Industri Makanan 1 Datuk Seri Ahmad Hamzah berkata sejumlah RM15 juta, diperuntukkan bagi tujuan berkenaan.

“Geran ini sebagai usaha membantu mereka mengurangkan kos permulaan, serta pengembangan projek-projek pertanian dan agromakanan.

“Bantuan yang ditawarkan menerusi pemberian Geran Agropreneur Muda dalam bentuk barangan sehingga RM20,000, bagi setiap penerima berumur antara 18 hingga 40 tahun,” katanya.

Beliau bercakap kepada pemberita selepas merasmikan Program Jelajah Agropreneur Muda Negeri Perak Tahun 2022 yang turut dihadiri Exco Perladangan, Pertanian dan Industri Makanan Razman Zakaria, di Pusat Transformasi Luar Bandar Gopeng, hari ini.

Ahmad berkata, sejak GAM diperkenalkan pada 2016, sejumlah RM137.71 juta diperuntukkan dan telah memberi manfaat kepada 7,699 usahawan muda, di seluruh negara.

Terdahulu, pada majlis itu, Ahmad menyampaikan GAM kepada 73 usahawan di Perak, berjumlah RM1.45 juta. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kerajaan akan lebih sensitif, responsif terhadap suara NGO Islam

PUTRAJAYA, 1 Safar 1442H, Sabtu  – Perdana Menteri Tan Sri Muhyiddin Yassin dalam satu pertemuan bersama pemimpin-pemimpin pertubuhan Islam bukan kerajaan (NGO Islam) di Putrajaya, hari ini, memberi jaminan bahawa kerajaan Perikatan Nasional akan lebih sensitif dan responsif terhadap suara NGO Islam.

Muhyiddin berkata, ada pemimpin NGO Islam menyuarakan kebimbangan kepadanya mengenai cabaran besar yang sedang dihadapi oleh umat Islam di Malaysia dan seluruh dunia, antaranya berkaitan perkembangan baharu dalam pemikiran dan cara hidup masyarakat yang dilihat mengancam akidah dan akhlak umat Islam.

“Ini termasuklah pengaruh ideologi liberalisme dan sekularisme Barat yang tidak melihat agama sebagai sesuatu yang penting dalam kehidupan manusia, yang sebaliknya lebih mengagungkan kebebasan individu yang tidak terbatas sehingga melanggar hukum-hakam dan syariat Islam.

“Saya juga mempunyai pendirian yang sama mengenai betapa pentingnya kita memberikan keutamaan kepada usaha-usaha untuk mengangkat kesucian agama Islam, memperkasa institusi-institusi yang menyumbang kepada kemajuan umat Islam dan memperkukuhkan perpaduan ummah,” katanya dalam perjumpaan khas bersama pemimpin NGO Islam anjuran Yayasan Dakwah Islamiah Malaysia (Yadim) di sini.

Muhyiddin berkata, pengaruh ideologi itu telah mewujudkan pelbagai bentuk gerakan di peringkat antarabangsa dan juga di Malaysia yang mendesak supaya pelaksanaan dan penguatkuasaan undang-undang Islam dikaji semula.

“Ini merangkumi gerakan yang menuntut supaya sebahagian daripada undang-undang Islam dimansuhkan dan amalan-amalan yang jelas menyeleweng daripada syariat Islam seperti LGBT (lesbian, gay, biseksual dan transgender) dan ajaran sesat dibenarkan,” katanya.

Beliau berkata, perkembangan itu telah mewujudkan keresahan dalam kalangan umat Islam di Malaysia dan menyebabkan ramai pimpinan NGO Islam yang bangkit mempertahankan kemurnian akidah umat Islam dan membela kedudukan Islam sebagai Agama Persekutuan di Malaysia.

Namun dalam usaha untuk membela dan mempertahankan kesucian agama Islam dan kemurnian akidah umat Islam, Muhyiddin mengingatkan supaya tidak mengambil pendekatan yang ekstrem atau melampau sehingga menimbulkan keresahan dalam masyarakat majmuk di negara ini.

“Kerajaan tidak akan berkompromi dengan sebarang bentuk amalan ekstremisme yang boleh menggugat keharmonian kaum, ketenteraman awam serta keselamatan negara, dan tindakan tegas berlandaskan undang-undang diambil terhadap pihak-pihak yang menyebarkan amalan dan fahaman ekstremisme tanpa mengira agama,” katanya.

Muhyiddin turut berharap agar Majlis Amal Islami Malaysia (MAIM) yang ditubuhkan pada 2009 dapat digerakkan semula oleh barisan kepimpinan Yadim baharu dalam membantu pihak kerajaan memperkasa usaha dakwah dan tarbiyyah di negara ini.

Penubuhan MAIM itu telah mendapat perkenan Yang di-Pertuan Agong ketika itu iaitu Sultan Mizan Zainal Abidin untuk menjadi platform penyelarasan NGO-NGO Islam di Malaysia.

Pada majlis yang turut dihadiri Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri dan Yang Dipertua Yadim Nasrudin Hassan, Nasrudin menyerahkan resolusi daripada NGO-NGO Islam kepada Muhyiddin.

Muhyiddin berkata beliau percaya resolusi yang diserahkan kepadanya melambangkan keprihatinan dan komitmen para pimpinan NGO Islam terhadap usaha untuk meningkatkan syiar Islam dan memajukan ummah.

“InsyaAllah, saya akan meneliti dan memberikan perhatian yang sewajarnya terhadap syor-syor yang telah dikemukakan,” katanya. -Bernama


PKP: Benar operasi perniagaan elak lebih ramai hilang kerja

PUTRAJAYA, 25 Ramadan 1442H, Jumaat – Keputusan kerajaan membenarkan 38 jenis perniagaan termasuk bukan ‘essential’ beroperasi semasa pelaksanaan Perintah Kawalan Pergerakan (PKP) bertujuan memastikan kelangsungan perniagaan dan mengelakkan lebih ramai kehilangan pekerjaan, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Beliau berkata walaupun ada perniagaan bukan ‘essential’, ia perlu dibenarkan terus beroperasi supaya pekerja mereka mendapat upah atau gaji untuk menyara kehidupan.

“Walaupun kedai perabot itu bukan essential, jika kita tidak benarkan mereka beroperasi ia akan menjejaskan perniagaan tersebut dan secara tidak langsung nasib pekerja mereka juga akan terkesan.

“Kedai barang kemas itu mungkin bukan essential tetapi pekerjaan essential kepada pekerja kerana mereka memerlukan gaji untuk menyara kos hidup mereka dan sebagainya, dan lebih-lebih lagi sekarang ini kita nak menyambut perayaan.

“Sebab itu selepas kami memikirkan sedalam-dalamnya, kami harus melihat dari sudut memastikan kelangsungan perniagaan,” katanya kepada media selepas melancarkan Program Jualan Prihatin Raya, di sini hari ini.

Nanta berkata tahap pematuhan prosedur operasi standard (SOP) yang tinggi dalam kalangan sektor perdagangan pengedaran juga merupakan faktor utama kerajaan membenarkan sektor itu terus beroperasi semasa PKP.

Menurutnya, daripada 528,581 premis yang diperiksa hingga 5 Mei lepas, 98.36 peratus atau 520,028 patuh pada SOP, 597 premis atau 0.11 peratus diberi amaran dan hanya 178 premis atau 0.03 peratus dikenakan kompaun.

“Yang penting dari tahun lepas hingga sekarang, kita dapati ada kepatuhan kepada SOP yang amat tinggi dalam kalangan sektor perdagangan pengedaran dan sebab itu kami membenarkan 38 jenis perniagaan beroperasi,” katanya.

Semalam, KPDNHEP mengumumkan sektor perdagangan pengedaran seperti peruncitan, pemborongan dan pengedaran boleh beroperasi seperti biasa sepanjang tempoh pelaksanaan PKP. Antara jenis perniagaan yang dibenarkan ialah kedai antik, kedai buku dan alat tulis, kedai bunga atau nurseri, kedai peralatan sukan dan kedai tembakau.

Kerajaan mengumumkan pelaksanaan PKP di beberapa daerah di Selangor bermula 6 hingga 17 Mei depan, manakala Wilayah Persekutuan Kuala Lumpur serta beberapa daerah dan mukim di Terengganu, Johor dan Perak pula dikenakan PKP bermula 7 hingga 20 Mei ini.

Mengenai Jualan Prihatin Raya, Nanta berkata kementerian mengadakan kerjasama strategik dengan beberapa syarikat pembekal utama untuk menawarkan barangan keperluan pada harga yang sangat berpatutan dan jauh lebih rendah daripada harga pasaran.

Antara barangan yang dijual pada program itu ialah ayam, telur, ikan, gula, minyak masak, tepung, beras, sayur-sayuran dan pelbagai jenis barangan keperluan yang lain.

“Pada jualan ini, ayam seekor dijual dengan harga RM8 manakala minyak masak peket sekilogram pula dijual dengan harga RM2 sepeket, ini menunjukkan memang harga itu lebih murah daripada pasaran,” katanya. – Bernama


Hamas janji bebaskan al-Aqsa

GAZA, 10 Zulkaedah 1442H, Isnin – Pergerakan Perjuangan Islam Palestin (Hamas) berjanji akan membebaskan Masjid al-Aqsa daripada cengkaman negara haram Israel dalam masa terdekat.

Pemimpinnya, Yahya al-Sinwar berkata, kemenangan itu akan diperoleh melalui usaha semua masyarakat Palestin dalam pertempuran di Baitulmaqdis al-Quds.

Katanya, rakyat Palestin ketika ini hampir membebaskan Masjid Al-Aqsa dan mengadakan solat di sana.

Pendirian rakyat Palestin tidak berubah – mereka sama sekali tidak menyokong keputusan negara-negara tertentu, yang mengadakan hubungan normalisasi dengan rejim pengganas Israel.

Rejim penjajah baru-baru ini menyerang perkarangan Masjid Al-Aqsa serta rakyat Palestin yang membantah tindakan penduduk haram Yahudi yang menghina Nabi Muhammad ﷺ.

Bantahan rakyat Palestin dilakukan selepas solat Jumaat di perkarangan Masjid Al-Aqsa , beberapa hari selepas penduduk haram Yahudi melakukan perarakan March of the Flags.

Dalam perarakan itu, penduduk haram Yahudi membanjiri kawasan-kawasan umat Islam bagi meraikan gelombang kedua pembersihan etnik oleh rejim pengganas Zionis pada 1967.

Selasa lalu, Israel turut melancarkan serangan udara di Semenanjung Gaza, sekali gus melanggar gencatan senjata yang ditemeterai pada 21 Mei lalu. -Agensi


Ribut petir, hujan lebat di 9 negeri petang ini

BANGI, 11 Ramadan 1443H, Rabu – Jabatan Meteorologi (MetMalaysia) mengeluarkan amaran ribut petir dan hujan lebat di sembilan negeri termasuk Sarawak, petang ini.

Menurut MetMalaysia, hujan lebat tersebut dijangka berlanjutan sehingga lewat petang melibatkan beberapa negeri.

Ia melibatkan keseluruhan kawasan di Perlis, Pulau Pinang, Selangor, Kuala Lumpur dan Putrajaya sementara di Kedah tertumpu di Kuala Muda, Baling, Kulim dan Bandar Baharu.

Di Perak membabitkan Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

Amaran sama turut dikeluarkan di Pahang melibatkan Tanah Tinggi Cameron, Raub, Bentong, Kuantan, Pekan dan Rompin.

Di Negeri Sembilan, keadaan sama dijangka di Jelebu, Seremban, Kuala Pilah dan Jempol manakala di Johor membabitkan Segamat, Kluang, Mersing, Kulai, Kota Tinggi dan Johor Bahru.

Di Sarawak pula, cuaca buruk dijangka melanda kawasan Sibu (Selangau), Mukah (Dalat dan Mukah) dan Bintulu (Tatau).

MetMalaysia memaklumkan, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam.


The 1975: Bersatu kecam Fahmi Fadzil tak cakna tanggungjawab

BANGI, 8 Muharam 1445H, Rabu – Menteri Komunikasi dan Digital, Fahmi Fadzil dilihat seolah-olah tidak cakna dengan tanggungjawabnya susulan insiden biadab vokalis kumpulan The 1975 ketika persembahan di pentas Good Vibes 2023 baru-baru ini.

Ketua Penerangan Bersatu, Datuk Razali Idris berkata, perkara ini perlu diambil serius kerana budaya lesbian, gay, biseksual dan transgender (LGBT) semakin mengakar.

“Pelik bin ajaib, itulah perumpamaan yang sesuai diberikan kepada Menteri Komunikasi dan Digital berhubung isu yang dicemari aksi dan pertunjukan seni bertentangan adab dan tatasusila dan undang-undang di negara ini seperti yang dicetuskan persembahan konsert kumpulan pop rock British, The 1975.

“Semua yang tercemar itu berlaku sempena Festival Good Vibes di SIC, Jumaat lalu. Yang tak rasa ‘Good Vibes ini’ ialah menteri dan kementerian yang bertanggungjawab perihal kemasukan persembahan artis luar negara ini,” katanya dalam kenyataan, hari ini.

Mengulas lanjut, Razali berkata, elok dan ada hikmahnya berlaku isu ini kerana ia mendedahkan kelemahan atau kepincangan aspek pengeluaran permit kelulusan menganjurkan aktiviti hiburan daripada pihak berkuasa atau kementerian berkaitan.

Jelasnya, agensi yang dipertanggungjawab itu ialah Agensi Pusat Permohonan Penggambaran Filem dan Persembahan Artis Luar Negara (PUSPAL).

“Dah masuk lapan bulan menteri yang dipertanggungjawab ini berada dalam kementerian itu. Apa yang dia buat dalam pejabat menterinya itu?

“Mana mungkin tidak diberikan taklimat, perbincangan, mesyuarat dan sifat ambil tahu dalam soal pentadbiran, prosedur, perundangan, tatacara dan tatakelola seperti yang dimomok-momokkan oleh Perdana Menteri Madaninya.

“Apakah menteri ini mengetahui PUSPAL sebenarnya di bawah kementeriannya atau tidak? Tok Li nak tanya ini!” katanya.

Beliau turut mempersoalkan sama ada Fahmi Fadzil mengetahui visi, misi serta objektif PUSPAL.

“Akhir sekali, Tok Li nak tanya menteri yang bertanggungjawab ini, janganlah pula dikaitkan Pilihan Raya Negeri (PRN) dengan tindakan menghentikan konsert The 1975. Tidak ada kena mengena pun kerana ia dua perkara yang sangat berbeza,” katanya.

Sebelum ini, vokalis kumpulan The 1975, Matty Healy mengundang kecaman ramai selepas menunjukkan pelbagai aksi jelik dan melampau di hadapan peminat Good Vibes Festival 2023 di SIC, Sepang pada Jumaat.

Healy didakwa memegang botol arak ketika berada atas pentas selain meludah dan melakukan aksi kurang sopan.

Vokalis itu juga membuat ucapan menghina undang-undang Malaysia berkaitan LGBT sebelum bertindak mencium pemain bass The 1975, Ross McDonalds di atas pentas.


Jemaah haji perlu sedia hadapi cuaca panas

MADINAH, 28 Syawal 1444H, Jumaat – Para jemaah haji yang menziarahi Madinah diingatkan bersedia dari segi fizikal dan mental untuk menghadapi cuaca panas di sini.

Pengarah Operasi Madinah, Ashrof Shamsuddin berkata, suhu di sini ketika ini mencecah 40 darjah Celcius pada sebelah siang dan 26 darjah Celcius waktu malam.

Beliau berkata, keadaan cuaca di Arab Saudi adalah panas dan kering berbanding di Malaysia iaitu panas dan lembap.

“Kementerian Kesihatan Malaysia telah mengingatkan jemaah haji supaya banyakkan minum air kosong, berada di tempat yang tidak terdedah secara terus kepada cuaca panas serta tidak memakai pakaian ketat,” katanya kepada pemberita di sini.

Beliau turut mengingatkan jemaah haji supaya menyertai kumpulan WhatsApp mengikut jadual penerbangan masing-masing untuk mendapatkan maklumat terkini berhubung aktiviti ketika musim haji 1444 Hijrah.

Menurutnya, inisiatif dilaksanakan Tabung Haji (TH) pada tahun ini bertujuan memudahkan jemaah haji mengetahui aktiviti harian mereka berbanding kaedah menampal notis sebelum ini.

“Aktiviti kumpulan penerbangan ini berbeza-beza, jadi dengan mengetahui maklumat secara terus di hujung jari akan memudahkan para jemaah,” katanya.

Beliau berkata, bagi warga emas yang tidak mempunyai aplikasi itu, rakan sebilik mereka diharap membekalkan maklumat yang disampaikan TH dari semasa ke semasa.

Dalam pada itu, Ashrof berkata, bagi fasa pertama, sebanyak 45 penerbangan jemaah haji Malaysia akan mendarat di Lapangan Terbang Antarabangsa Prince Mohammad bin Abdulaziz di sini secara berperingkat bermula 21 Mei ini.

Ashrof berkata, jemaah haji akan ditempatkan di tiga bangunan di sini dan berada selama enam hari sebelum berangkat ke Makkah.

Sepanjang berada di Madinah, pelbagai aktiviti diatur antaranya menziarahi makam Nabi Muhammad, memasuki Raudhah di Masjid Nabawi serta menziarahi tempat bersejarah di sini.

“Persiapan menanti ketibaan jemaah haji berjalan lancar dan kita telah bersedia menerima duyufurrahman (tetamu Allah),” katanya menambah secara keseluruhan 14,000 jemaah akan tiba di Madinah secara berperingkat.- Bernama


Syor rakyat pinjam bank tak realistik, bagaimana kalau gagal bayar hutang?

BANGI, 28 Jamadilawal 1443H, Ahad – Meskipun institusi kewangan menawarkan moratorium kepada mangsa banjir, namun cadangan supaya rakyat membuat pembiayaan peribadi tanpa faedah disifatkan tidak realistik.

Bahkan, desakan sesetengah pihak supaya kerajaan membenarkan pencarum Kumpulan Wang Simpanan Pekerja (KWSP) mengeluarkan wang simpanan mereka juga bukan satu penyelesaian bijak.

Ini kerana, negara bakal menghadapi status negara tua (ageing population) pada tahun 2030 yang secara tidak langsung memberi impak dari sudut sosial dan juga ekonomi.

Berikutan itu, Ketua Penerangan BERJASA, Hazwan Mohamad berkata, kerajaan perlu memiliki perancangan penjanaan persaraan yang baik untuk rakyat sebagai salah satu persediaan menghadapi ‘ageing population’ kelak.

“Negara tua tidak dapat tidak, akan dikaitkan dengan golongan pesara. Sekiranya golongan ini tidak mempunyai simpanan hari tua yang kukuh dan mencukupi, maka beban tanggungan itu bakal beralih kepada generasi muda (anak-anak).

“Generasi muda ini pula akan berhempas pulas mencari rezeki untuk diri sendiri, keluarga yang bakal dibina dan tanggungan orang tua mereka.

“Perlu diingat, generasi muda ini jugalah yang bakal berdepan dengan inflasi, kos sara hidup yang semakin tinggi dan gaji buruh yang tidak menunjukkan akan berlaku peningkatan yang ketara pun,” katanya dalam kenyataan hari ini.

Hazwan menegaskan, semua perkara itu akan menatijahkan impak sosial dan ekonomi yang tidak genting untuk generasi masa hadapan.

Atas sebab itu, beliau tidak bersetuju dengan cadangan dan desakan untuk membenarkan pencarum mengeluarkan wang simpanan KWSP mereka.

“Sebaliknya, kerajaan sepatutnya tidak kedekut untuk membelanjakan wang tunai kepada rakyat. Tingkatkan pemberian tunai kepada rakyat, salurkan kepada mereka yang benar-benar memerlukan. Khususnya golongan terkesan dampak pandemik COVID-19 dan bencana banjir baru-baru ini.

“Kerajaan mempunyai rizab wang yang stabil mengikut laporan Bank Negara Malaysia. Kerajaan boleh menggunakan wang rizab ini untuk tujuan pemberian tunai kepada rakyat.

“Lebihan wang tunai di tangan rakyat ini boleh menyuntik kembali putaran ekonomi lokal dan seterusnya membantu pertumbuhan ekonomi negara,” katanya.


Pilih pemimpin boleh bela nasib ummah, negara

Oleh Zuhayati Yazid

BANGI, 13 Rabiulakhir 1444H, Selasa – Memilih seorang pemimpin tidak boleh dibuat sewenang-wenangnya, harus diteliti dengan tepat kerana individu itu mempunyai tanggungjawab besar membawa suara rakyat dan menentukan hala tuju negara mengikut neraca Islam.

Bagi calon Pejuang di Parlimen Bangi, Ustaz Annuar Salleh, terdapat tiga aspek penting yang boleh dinilai untuk membolehkan seseorang itu diangkat menjadi pemimpin yang tepat.

Pertamanya, hubungan dengan Allah adalah perkara asas untuk individu tersebut diangkat sebagai pemimpin.

Selain itu, individu berkenaan haruslah bersedia untuk berkorban demi kepentingan ummah serta seorang yang amanah dengan harta.

“Ini adalah asas penting seperti yang dilakukan Khalifah Umar dalam memilih seorang pemimpin dan menjadi kewajipan kepada kita menjadikannya sebagai panduan.

“Ini juga cara Islam pilih pemimpin, kita tak nak masyarakat hari ini pilih kerana lambang walaupun tidak layak tetapi disebabkan dia ahli kumpulan kita, jadi kita pilih dia.

“Perbuatan tersebut dilarang dalam Islam kerana pemilihan pemimpin ini dibuat untuk mewakili ummah dan membela nasib rakyat dan negara,” katanya.

Beliau berkata demikian dalam kupasan isu semasa yang bertajuk Kepimpinan Islam: Bagaimana Saidina Umar memilih pemimpin, yang disiar melalui Facebook, malam ini.

Malah tegas Ustaz Annuar, seseorang itu akan dianggap sebagai mengkhianati Allah dan Rasul apabila tidak membuat pilihan yang tepat sedangkan ada individu lain yang lebih layak untuk diangkat.

Situasi tersebut berbeza dengan mereka yang berfikiran sekular dan liberal – kerana tidak tidak mementingkan asas berkenaan dalam membuat pemilihan pemimpin.

Golongan ini biasanya tidak mementingkan keperluan tersebut malah sanggup memilih pemimpin yang terdiri daripada bukan Islam, fasik atau pemimpin zalim untuk diangkat sebagai pemimpin.

“Berbeza kita orang Islam yang pasti nak bersyahadah di hadapan Allah kerana tidak mahu masuk dalam kalangan dilaknat apabila melantik individu tidak layak sebagai pemimpin,” katanya.


Jangan beli al-Quran dicetak tanpa perakuan KDN

BANGI, 12 Syaaban 1444H, Ahad – Umat Islam perlu lebih berwaspada dengan tidak membeli atau membaca teks al-Quran yang dicetak tanpa perakuan pihak berkuasa.

Bagi mengelakkan keraguan, semua dinasihatkan membeli teks al-Quran yang mempunyai cop perakuan dan pelekat hologram perakuan Kementerian Dalam Negeri (KDN), kata Setiausaha Bahagian Penguatkuasaan dan Kawalan KDN, Nik Yusami Yussof.

Ini penting bagi mengelak unsur syubhah di dalam bacaan memandangkan teks yang tidak diperakui itu kebanyakan dibawa masuk dari negara .

“Selain boleh dikhuatiri boleh mengubah maksud asal apabila dibaca individu tidak mahir berikutan menggunakan gaya penulisan selain Rasm Uthmani yang digunakan di negara ini.

“Teks yang kita semak sebelum diberi kelulusan cetak pun didapati ada kesalahan kecil dan besar.

“Jadi kita khuatir teks al-Quran yang tiada perakuan berkenaan tidak mengikuti garis panduan Uthmani,” katanya seperti dipetik Harian Metro, hari ini.

Beliau menambah antara kesalahan-kesalahan lazim yang dikesan termasuk ayat tidak sempurna, kesilapan pada titik dan tanda baris, nama surah dan juzuk tidak jelas dan nombor ayat hilang.

Mengulas lanjut, semakan juga perlu dilakukan ke atas semua bentuk teks al-Quran termasukua versi cetakan, naskhah elektronik, audio dan terjemahan.

“Walaupun teks al-Quran diterbit menerusi aplikasi mudah alih tidak tertakluk di bawah Akta Pencetakan Teks Al-Qur’an (APTQ) 1986 pembangun perisian terbabit digalakkan untuk memohon perakuan dari pihak KDN.

“Ciri-ciri semakan meliputi penulisan Rasm Uthmani, penandaan (dhabt) al-Quran, jumlah bilangan nama-nama surah dan juzuk berpandukan pencetakan Arab Saudi (Mujamma’ Malik Fahd) dan Mesir,” katanya.


Israel kalah ‘perlawanan’ persepsi AS

WASHINGTON, 20 Syawal 1442H, Selasa – Buat pertama kali dalam tempoh yang sangat panjang, negara pengganas Israel kalah dalam ‘perlawanan’ persepsi di Amerika Syarikat (AS) tatkala penggubal undang-undang mempersoalkan polisi pro-Israel kerajaan.

“Ini bukan mengenai kedua-dua pihak,” kata Anggota Kongres AS, Alexandria Ocasio-Cortez dalam ucapannya, “Ini adalah ketidakseimbangan kuasa,” yang cenderung menyokong Israel sebahagian besarnya susulan sokongan tentera dan diplomatik.

“Presiden mengatakan bahawa Israel mempunyai hak untuk mempertahankan diri. Tetapi bukankah rakyat Palestin mempunyai hak untuk terus hidup?” soalnya.

Rakan sejawatnya, Rashida Tlaib membuat tarikan emosi dalam ucapannya kepada Kongres AS dengan menceritakan kisah seorang ibu Palestin yang tidak berdaya.

“Dia berkata malam ini saya meletakkan anak-anak tidur di bilik tidur kami jadi jika kami mati, kami mati bersama. Dan tidak ada yang hidup untuk meratapi kehilangan yang lain.

“Kenyataan itu membuat saya bertambah kesal kerana dasar dan dana negara saya menolak hak ibu ini untuk melihat anak-anaknya hidup, hidup tanpa rasa takut,” kata Tlaib sambil menangis.

Di antara hampir 250 penduduk Palestin yang terbunuh dalam serangan udara Israel, 66 adalah kanak-kanak.

Akhbar New York Times memaparkan wajah kanak-kanak Palestin yang dibunuh Israel itu pada muka depan bahkan pelbagai penerbitan dan rangkaian berita AS memberi lebih banyak ruang untuk suara golongan muda Palestin yang melalui serangan. – Agensi


Vernakular: Suara Dong Zong, Hua Zong, MCA, DAP lebih didengari

BANGI, 7 Muharram 1442H, Rabu – Keputusan meneruskan projek pembinaan 10 sekolah vernakular dan memindahkan enam lagi ke kawasan lebih luas menjadi bukti betapa mudahnya kerajaan tunduk kepada pertubuhan radikal, Dong Zong.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin yang kecewa tindakan berkenaan menyifatkan perkara itu tidak sepatutnya berlaku.

Katanya, ia umpama mengkhianati pertubuhan bukan kerajaan (NGO) lain yang selama ini berjuang demi menegakkan perpaduan kaum dengan menghapuskan sekolah berkenaan.

“Ternyata bahawa suara Dong Zong, Hua Zong, MCA dan DAP lebih didengari berbanding suara hati dan gabungan NGO yang prihatin dengan pelbagai masalah akibat sistem pendidikan vernakular ini.

“Buatlah apa sahaja, majoriti orang Cina di Malaysia akan tetap mengundi DAP dan kesatuan mereka akan kekal utuh demi ekonomi, budaya, pendidikan dan politik yang menjamin masa depan masyarakat Cina Malaysia,” katanya dalam satu kenyataan.

Terdahulu, rancangan kerajaan untuk membina 10 buah Sekolah Jenis Kebangsaan Cina (SJKC) baharu dan memindahkan enam yang lain ke kawasan lebih luas mendapat pujiann Dong Zong.

Presidennya, Tan Tai Kim berkata, pihak beliau gembira dengan pengumuman Presiden MCA, Datuk Seri Dr Wee Ka Siong itu, sambil menambah bahawa ia akan menyelesaikan masalah biik darjah yang sesak dan kesesakan lalu lintas di sekolah-sekolah ketika ini.


Jerman lulus RUU baharu, berisiko larang sektor awam pakai tudung

BERLIN, 26 Ramadan 1442H, Sabtu – Dewan Parlimen Jerman meluluskan peruntukan kontroversi  yang melarang kakitangan awam memakai simbol ideologi atau agama ketika bekerja.

Persatuan Muslim mengecam sekeras-kerasnya keputusan itu dan menyifatkan undang-undang berkenaan diperkenalkan secara tergesa-gesa oleh kerajaan tanpa berunding dengan masyarakat agama negara.

“Perubahan perundangan memberikan pihak berkuasa negeri instrumen yang boleh melarang kakitangan awam daripada memakai tudung atau kippa.

“Secara praktikalnya, ini akan mempengaruhi wanita muslim yang memakai hijab – tanpa mengira kelayakan mereka,” kata Majlis Penyelarasan Muslim di Jerman (KRM) dalam satu kenyataan.

Undang-undang baru mengenai pakaian dan penampilan membolehkan pihak berkuasa negeri melarang atau menghadkan pemakaian tatu, simbol, perhiasan serta pakaian yang melambangkan agama tanpa mengira kepercayaan, ketika kakitangan awam bertugas.

Namun, tidak jelas sama ada pihak berkuasa dapat menggunakan undang-undang baru itu untuk melaksanakan larangan umum mengenai pemakaian tudung bagi wanita muslim.

Ketua Majlis Islam yang berpusat di Berlin, Burhan Kesici berkata, RUU itu tidak jelas dan bimbang menyebabkan pelaksanaannya dibuat secara rambang oleh pihak berkuasa sekali gus melanggar hak asasi wanita muslim yang bekerja di sektor awam.

Pada masa sama, Pesuruhjaya Senat Berlin, Katarina Niewiedzial turut mengkritik undang-undang itu dan menganggap bahawa ia akan menyasarkan wanita muslim secara tidak adil.

“Undang-undang ini memberikan dasar untuk larangan menyeluruh pemakaian tudung dan memberikan isyarat yang salah,” katanya dalam satu kenyataan.- Agensi


Laos mulakan pemberian dos keempat vaksin COVID-19 pada April

VIENTIANE, 25 Syaaban 1443H, Isnin – Bermula April, Kementerian Kesihatan Laos merancang untuk menawarkan dos keempat vaksin COVID-19 kepada petugas kesihatan dan individu yang berisiko menghidap penyakit serius untuk melindungi kumpulan yang terdedah daripada varian Omicron.

Suntikan penggalak itu bertujuan meningkatkan tahap antibodi terhadap virus berkenaan, yang akan mengurangkan risiko penyakit teruk, Xinhua memetik laporan harian tempatan Vientiane Times pada Isnin.

Menurut laporan itu, dos keempat akan ditawarkan kepada pekerja barisan hadapan, golongan yang mengalami masalah imun atau penyakit kronik, dan penduduk yang berumur 60 tahun ke atas.

Vaksinasi tambahan itu juga akan dilaksanakan di wilayah yang sangat bergantung kepada pelancongan atau wilayah dengan kadar jangkitan tinggi.

Suntikan vaksin Pfizer dan AstraZeneca akan ditawarkan kepada orang yang menerima dos ketiga sekurang-kurangnya tiga bulan lalu.

Kumpulan kedua yang bakal menerima dos keempat ialah anggota polis, petugas di sempadan, diplomat, dan pekerja yang memasuki negara itu.  Diikuti kumpulan yang bekerja di tempat yang sesak seperti bank, perniagaan berkaitan pelancongan dan kilang, serta orang awam.

Pihak berkuasa kesihatan bimbang Omicron mungkin merebak ke seluruh negara, terutamanya dalam kalangan kanak-kanak berumur 12 hingga 17 tahun yang tidak divaksin.

Menurut Pusat Maklumat dan Pendidikan untuk Kesihatan, 75.72 peratus daripada populasi yang layak sudah menerima dos pertama vaksin COVID-19, 60.4 peratus memperoleh dos kedua, dan 16 peratus dengan tiga dos.


Semangat perpaduan perangi COVID-19 masih kurang

KUALA LUMPUR, 8 Zulkaedah 1442H, Sabtu – Semangat perpaduan dalam kalangan rakyat Malaysia dalam memerangi pandemik COVID-19 dilihat masih kurang, yang menyumbang kepada peningkatan kes positif, kata Ketua Pengarah Kesihatan Tan Sri Dr Noor Hisham Abdullah.

Beliau mengakui pematuhan prosedur operasi standard (SOP) oleh semua pihak masih menjadi isu pada masa kini walaupun pandemik itu telah melanda negara lebih setahun.

“Saya fikir ia masih kurang kerana terdapat perselisihan dari segi perpaduan, kita berlawan sesama sendiri dari segi pendapat, pendekatan dan sebagainya, dan bukannya melawan menentang virus ini,” katanya.

Beliau berkata demikian dalam ucap tamanya pada Webinar Antarabangsa Malaysia Pertama mengenai Bantuan Awal Psikologi oleh Universiti Pendidikan Sultan Idris (UPSI) hari ini.

Dr Noor Hisham turut memberi jaminan bahawa semasa krisis ini, setiap keputusan dibuat dengan pertimbangan mendalam.

“Apabila anda mempunyai kehidupan dan mata pencarian, keseimbangan antara kesihatan dengan ekonomi, bagaimana anda mewujudkan keseimbangan yang betul, ini sangat sukar dan mencabar…untuk mendapat kesan yang minimum pada ekonomi dan hasil maksimum pada kesihatan.

“Inilah sebabnya mengapa kadang-kadang ia tidak mudah, kerana anda perlu mengambil pertimbangan banyak perkara sebelum membuat sesuatu keputusan,” katanya. – Bernama


Kes guru dipenggal: Perancis arah tutup sementara masjid

PARIS, 4 Rabiulawal 1442H, Rabu – Perancis mengarahkan penutupan sementara sebuah masjid di luar Paris semalam, susulan terhadap pihak yang disyaki menimbulkan kebencian, selepas kes pembunuhan seorang guru yang menunjukkan karikatur Nabi Muhammad ﷺ dalam kelas.

Masjid Agung Pantin, di pinggir bandar timur laut ibu kota, telah berkongsi video di laman Facebooknya sebelum serangan yang menimbulkan kebencian terhadap guru sejarah, Samuel Paty, yang dipenggal kepala minggu lalu.

Polis memaparkan notis arahan penutupan di luar masjid memandangkan pihak berkuasa berjanji tindak balas yang keras terhadap penyebar mesej kebencian, penceramah khutbah kontroversi dan warga asing yang dipercayai menimbulkan ancaman keselamatan kepada Perancis.

“Arahan penutupan enam bulan itu antara satu-satunya tujuan untuk mencegah tindakan keganasan”, demikian notis dikeluarkan ketua jabatan Seine-Saint-Denis.

Siasatan terhadap pembunuhan yang mengerikan itu pada hari Selasa mendedahkan bahawa lelaki yang memenggal Paty telah berhubung dengan ibu bapa yang mengetuai kempen dalam talian terhadap guru itu.

Sumber polis berkata, pembunuh berusia 18 tahun itu telah bertukar-tukar mesej di WhatsApp dengan seorang lelaki yang mahu Paty dipecat selepas anak perempuannya memberitahu bagaimana guru itu menunjukkan kartun Nabi Muhammad ﷺ sebagai bahan perbincangan mengenai kebebasan berucap.

Bapa pelajar itu berang kerana guru sejarah berkenaan menunjukkan karikatur Nabi berbogel, dan meminta pemecatan Paty kerana menyebarkan ‘pornografi’.

Ibu bapa yang berada di belakang kempen dalam talian mendesak ‘mobilisasi’ terhadap guru itu.

Media sebelum ini melaporkan individu yang memenggal kepala guru berkenaan ditembak polis dan meninggal di lokasi kejadian, susulan kecederaan dialaminya.

Hasil pemeriksaan polis kemudian menjumpai dokumen pengenalan diri pada badan suspek.

Perancis sebelum ini mencatatkan beberapa siri keganasan Islam, sejak serangan pada 2015 yang menyasarkan pejabat penerbitan majalah sensasi, Charlie Hebdo dan pasar raya Yahudi. – Agensi


Bagus untuk pelajar, jangan politikkan Modul Hadis 40 Imam Nawawi

BANGI, 11 Safar 1445H, Isnin – Cadangan Kementerian Pendidikan (KPM) untuk melaksanakan Modul Penghayatan Hadis 40 Imam Nawawi di setiap sekolah tidak wajar dipolitikkan, sebaliknya melihat inisiatif ini sebagai langkah positif untuk pelajar beragama Islam.

Presiden Pertubuhan Gerakan Qiam (QIAM), Datuk Sirajuddin Salleh berkata, orang bukan Islam yang menentang dan membantah seharusnya sedar isu ini tiada kaitan langsung dengan mereka.

“Parti-parti politik juga jangan mempolitikkan isu ini dan jangan sesekali campur tangan urusan agama Islam.

“Sedarlah bahawa Perlembagaan Persekutuan jelas menyebut Islam sebagai agama Persekutuan.

“Selama ini pun belum ada sejarah orang Islam menganggu agama lain dan situasi inilah yang menyebabkan masyarakat di negara ini mampu hidup bersatu padu,” katanya dalam kenyataan, hari ini.

Menyokong usaha KPM, Sirajuddin yakin modul hadis ini sarat dengan ilmu kerana mengandungi nilai-nilai murni yang boleh diamalkan di dalam sekolah dan kehidupan seharian.

“Setiap hadis yang diajar oleh para guru hendaklah menggunakan contoh terkini yang ada kaitan dengan pelajar.

“Misalnya guru boleh ambil hadis yang menekankan pelajar suka pada buku, rajin membuat kerja rumah, tidak ponteng sekolah,menghormati orang lain, bahaya merokok, kesan merempit, sayang ibu bapa, dan lain lain,” katanya.

Jelas beliau, pembelajaran hadis juga menyentuh aspek kepimpinan, kerja berpasukan, hidup sederhana, konsep syukur dan berpegang teguh pada ajaran agama.

Justeru, QIAM melihat sudah tiba masanya modul berkenaan diperkenalkan berikutan generasi muda didedahkan pelbagai masalah sosial dan tekanan hidup.

Terdahulu KPM memaklumkan, program perintis itu akan dilaksanakan di 61 SMKA dan 228 SABK di seluruh negara.

Ia dilancarkan pada 19 Ogos dan diperkenalkan untuk memupuk kefahaman dan penghayatan hadis bermula di peringkat sekolah.

Meskipun telah dijelaskan bahawa pelaksanaan modul itu hanya untuk guru dan pelajar beragama Islam, ia tetap menjadi polemik khususnya dalam kalangan bukan Islam sehingga menimbulkan pelbagai spekulasi.


Turkiye gesa Sweden, Finland segera penuhi janji sertai NATO

ISTANBUL, 22 Jamadilakhir 1444H, Ahad – Turkiye menggesa Sweden dan Finland mempercepatkan memenuhi perjanjian bagi menyertai anggota Pertubuhan Perjanjian Atlantik Utara (NATO).

Bagaimanapun, Sweden menyifatkan Turkiye terlalu banyak membuat permintaan bagi meluluskan anggota NATO.

Jurucakap Presiden Turkiye, Ibrahim Kalin berkata, Turkiye menghalang tawaran keanggotaan Sweden dan Finland dalam NATO atas alasan kedua-dua negara itu melindungi serta menyokong kumpulan yang diharamkan termasuk Parti Pekerja Kurdish (PKK) dan Unit Perlindungan Rakyat (YPG) di Stockholm.

“Sekiranya kedua-dua negara Nordik itu mahu menjadi anggota NATO, mereka perlu penuhi tuntutan Turkiye dan tidak boleh melindungi dan menyokong kumpulan pengganas,” katanya.

Sebelum ini, Turkiye meminta Sweden menangani permintaan ekstradisi puluhan suspek pengganas.

Malah, Ibrahim menjelaskan Turkiye mengalu-alukan pindaan Perlembagaan Sweden mengenai undang-undang keganasan, namun berkata pelaksanaan undang-undang berkenaan akan mengambil masa sehingga enam bulan.

“Kemungkinan mereka boleh melakukan beberapa perkara ini melalui pentadbiran atau cara lain,” katanya sambil menambah Sweden perlu melakukan pindaan berkenaan sebelum Jun.

Ibrahim menegaskan Sweden juga perlu membuktikan dengan tindakan dan tidak hanya melalui kenyataan semata-mata bagi membuktikan negaranya tidak melindungi dan menyokong kumpulan pengganas.

Selain, kumpulan pengganas itu juga tidak akan kekal atau merekrut ahli lagi di kedua-dua negara berkenaan.

PKK telah melancarkan konflik bersenjata selama beberapa dekad di tenggara Turki mencari autonomi dan kebebasan yang lebih besar untuk kumpulan minoriti Kurdish terbesar di negara itu.

Malah, PKK juga disenaraikan sebagai kumpulan pengganas oleh Turkiye, Amerika Syarikat (AS) dan Kesatuan Eropah (EU).

Ibrahim berkata, delegasi Turkiye akan mengadakan perjumpaan dengan rakan sejawat di Sweden dan Finland di ibu pejabat NATO di Brussels, bulan depan.

Turkiye dan Hungary adalah dua negara di dunia yang tidak meratifikasi permohonan Sweden dan Finland menjadi anggota NATO pada Mei tahun lalu, walaupun perjanjian yang diputuskan dalam sidang kemuncak pada Jun lepas membenarkan permohonan berkenaan diproses. – Agensi

Pautan berkaitan;


Hadkan kokurikulum untuk satu kaum bertentangan dasar pendidikan

BANGI, 6 Ramadan 1442H, Ahad – Ikatan Guru-Guru Muslim Malaysia (i-Guru) kesal dengan tindakan sebuah sekolah di Batu Pahat, Johor yang didakwa menetapkan syarat sesetengah aktiviti kokurikulum pelajar tingkatan satu termasuk sukan, hanya terbuka untuk satu kaum sahaja.

Presiden i-Guru, Ustaz Mohd Azizee Hasan berkata, tindakan itu sama sekali bertentangan dengan Dasar dan Falsafah Pendidikan Kebangsaan.

Malah, turut bertentangan dengan salah satu aspirasi Pelan Pembangunan Pendidikan Malaysia 2013-2025 yang mahu memupuk perpaduan di kalangan pelajar.

“Aktiviti sukan merupakan salah satu aktiviti ko-kurikulum yang bertujuan mewujudkan perpaduan kaum dan intergrasi nasional.

“i-Guru melihat perkara seperti ini tidak wajar berlaku setelah lebih 60 tahun kita merdeka.

“Sedangkan Penyata Razak menyebut tujuan akhir pelajaran ialah menyatupadukan semua kaum melalui satu sistem pendidikan,” katanya dalam satu kenyataan, hari ini.

Justeru, i-Guru menggesa pihak Kementerian Pendidikan Malaysia mengambil langkah yang sewajarnya bagi menghentikan tindakan yang menjurus kepada polarisasi kaum.

“Sukan sewajarnya menjadi alat perpaduan bangsa dan elemen intergrasi nasional,” katanya.

Terdahulu, seorang pengguna akaun Twitter (@sharwinsubra05) mempersoalkan tindakan sekolah menengah di Batu Pahat, Johor itu di laman sosial tersebut.

Pengguna berkenaan memuat naik gambar sekeping surat yang mengandungi senarai kelab dan persatuan serta sukan yang didakwa terbuka untuk satu kaum sahaja.

Senarai itu antara lain menyatakan kelab Bahasa Cina hanya terbuka untuk pelajar kaum Cina sahaja, bola sepak (Melayu), bola keranjang (Cina), ping pong (Cina), bola jaring (Melayu) dan sepak takraw (Melayu).


Sambutan tahun baru di ibu negara tak dibenarkan

BANGI, 16 Jamadilawal 1442H, Khamis – Sebarang perhimpunan sambutan tahun baru khususnya di kawasan Perintah Kawalan Pergerakan Bersyarat (PKPB) sama sekali tidak dibenarkan.

Ketua Polis Negara, Tan Sri Abdul Hamid Bador memaklumkan, Polis Diraja Malaysia (PDRM) menolak tiga permohonan bagi mengadakan sambutan tahun baru di ibu negara.

Katanya, perkara itu telah diambil maklum oleh Ketua Polis Kuala Lumpur dan keputusan menolak permohonan tersebut adalah berhubung kait dengan prosedur operasi standard (SOP) COVID-19.

“Sekiranya permohonan ini diluluskan, kita bimbang akan menyebabkan kehadiran orang dalam kapasiti yang ramai hingga tempat tersebut menjadi padat.

“Saya tekankan sebarang perhimpunan khususnya di kawasan Perintah Kawalan Pergerakan Bersyarat (PKPB) adalah salah,” katanya seperti dilapor Sinar Harian hari ini.

Dalam pada itu, beliau berkata, PDRM akan membuat rondaan pada malam ini bagi memastikan tiada sebarang perhimpunan sambutan tahun baru di mana-mana tempat.

“Sekiranya kita kesan masih ada yang ingkar untuk berkumpul, kita akan ambil tindakan kompaun,” tegasnya.


Bidas logo halal: Hua Zong takut dengan BMF?

BANGI, 7 Zulhijjah 1441H, Selasa – Bantahan Gabungan Pertubuhan Cina Malaysia (Hua Zong) terhadap kempen tukar logo halal yang sedang tular ketika ini menunjukkan betapa gentarnya mereka akan kebangkitan gelombang baharu ekonomi umat Islam.

Sebelum ini, Presiden Hua Zong, Tan Sri Goh Tian Chuan meminta kerajaan dapat mengambil berat dan menyekat kempen mengkategorikan logo halal itu.

Katanya, ia bukan sahaja tidak sesuai dengan keadaan negara dan merosakkan suasana perniagaan, tetapi turut mewujudkan halangan dan sekatan untuk produk halal Malaysia memasuki pasaran antarabangsa.

Tian Chuan berkata, perdagangan dalam pasaran halal tidak harus menjadi berunsur perkauman dan keagamaan ekstrem.

Membidas kenyataan itu, Naib Pengerusi Pertubuhan Pembela-Pembela Islam (PEMBELA), Cikgu Izzat Johari menjelaskan, untuk makluman Hua Zong, cadangan tersebut hanya jentikan idea netizen semata-mata dan bukan sesuatu yang rasmi dari pihak kempen Beli Produk Muslim (BMF).

Pun begitu, beliau mempersoalkan, mengapa Hua Zong perlu melatah sehingga mengeluarkan kenyataan di media yang mengguris hati umat Islam.

“Jelas menunjukkan Hua Zong telah menzahirkan ‘ketakutan’ mereka kepada Kempen BMF Malaysia yang sekarangnya dianjur urus oleh PEMBELA.

“Soalan PEMBELA kembali kepada Hua Zong, siapa mereka mahu masuk campur bidang kuasa Islam? Adakah Hua Zong mahu mencabar umat Islam?

“Kepada Hua Zong, awas! Jangan masuk campur urusan umat Islam di Malaysia,” katanya ketika dihubungi Ismaweb.net, hari ini.

Sebelum ini, tular poster kempen tukar logo halal yang memaparkan logo itu diasingkan kepada tiga jenis warna iaitu hijau, jingga dan ungu.

Warna hijau dicadangkan untuk perusahaan yang dimiliki 100 peratus oleh muslim, jingga untuk perusahaan milikan bersama muslim dan bukan muslim, sementara ungu untuk perusahaan milikan penuh bukan Muslim.


Minggu pertama dewan dipenuhi isu rasuah, kesihatan dan kebajikan rakyat

KUALA LUMPUR, 1 Syaaban 1443H, Jumaat – Persidangan Dewan Rakyat Penggal Kelima bermula minggu ini, dan sepanjang minggu pertama persidangan, isu rasuah, kesihatan dan kebajikan rakyat di samping banjir menjadi antara isu ‘hangat’ yang disentuh Ahli Parlimen.

Perkara-perkara yang disentuh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah ketika bertitah pada Istiadat Pembukaan Mesyuarat Penggal Kelima Parlimen ke-14 itu nyata mencuri tumpuan wakil rakyat kerajaan dan pembangkang, baik pada sesi soal jawab mahupun bahas.

Seri Paduka bertitah baginda memandang serius isu rasuah yang di negara ini dan perkara itu perlu ditangani dalam membina sebuah negara bangsa yang telus dan berintegriti, selain turut menegur ahli politik supaya fokus kepada kepentingan rakyat berbanding berpolitik ‘siang dan malam’.

Titah Seri Paduka mengenai rasuah itu ternyata mendapat perhatian apabila pada hari pertama lagi persidangan Perdana Menteri Datuk Seri Ismail Sabri Yaakob ketika sesi soal jawab menyatakan komitmen bahawa kerajaan tidak melindungi mana-mana individu yang terlibat rasuah.

Dua kali Perdana Menteri mengulangi kenyataan itu dan berkata individu yang terlibat rasuah sama ada di pihak kerajaan atau pembangkang akan dihadapkan ke mahkamah, seterusnya mahkamah akan menentukan sekiranya pihak berkenaan bersalah.

Komitmen itu disokong dengan jaminan daripada Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin ketika menggulung usul Ketua Pembangkang Datuk Seri Anwar Ibrahim berkaitan 1Malaysia Development Berhad (1MDB) pada sesi Kamar Khas.

Mas Ermieyati berkata kerajaan akan menyiasat sedalam-dalamnya kes penyelewengan melibatkan skandal syarikat pelaburan strategik itu melalui semua agensi berkaitan.

Seramai 47 Ahli Parlimen mengambil bahagian pada minggu pertama perbahasan Usul Menjunjung Kasih Titah Diraja dan selain rasuah, rata-rata mereka menyentuh isu COVID-19 termasuk kenaikan harga kit ujian PCR dan RTK-Ag dan menuntut kerajaan mengambil langkah menetapkan harga siling supaya tidak membebankan rakyat.

Selain itu, isu capaian vaksin terutama kepada golongan kanak-kanak juga disentuh, termasuk cadangan mempercepatkan proses itu berikutan golongan berkenaan terdedah kepada penularan varian Omicron.

Begitu juga isu banjir yang masih menjadi perhatian ahli dewan, antaranya berkaitan bantuan dan komitmen kerajaan untuk mengatasi masalah bencana itu di seluruh negara.

Tidak ketinggalan disentuh isu pengeluaran simpanan Kumpulan Wang Simpanan Pekerja (KWSP) bagi membantu rakyat meneruskan kelangsungan hidup akibat impak COVID-19.

Turut mencuri perhatian minggu ini ialah pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said yang pada awalnya terdapat dalam Aturan Urusan Mesyuarat kali ini. Pemilihan itu bagaimanapun ditangguh ke persidangan akan datang, kali ketiga perkara itu tertangguh.

Bagaimanapun Ahli Parlimen Cameron Highlands Datuk Ramli Mohd Nor yang disebut-sebut antara yang dinamakan sebagai calon untuk jawatan itu dilihat mempengerusikan mesyuarat secara sementara mengikut Peraturan Mesyuarat 7 (3).

Menurut Peraturan Mesyuarat 7 (3) pada bila-bila masa mesyuarat bersidang, Yang Dipertua boleh meminta seseorang ahli dewan mempengerusikan mesyuarat sementara dengan tidak perlu diberitahu Majlis Mesyuarat, dan ahli yang mempengerusikan itu, terserah kepadanya semua kuasa-kuasa Yang Dipertua sehingga Yang Dipertua balik semula mengetuakan mesyuarat.

Ramli, pada hari kedua perbahasan mengarahkan RSN Rayer (PH-Jelutong) keluar dewan dan digantung sehari selepas Ahli Parlimen itu beberapa kali diberi teguran supaya duduk ketika mencelah semasa Datuk Seri Najib Tun Razak (BN-Pekan) berbahas.

Persidangan kali kedua di bawah kerajaan pimpinan Ismail Sabri berlangsung selama 16 hari bermula 28 Februari sehingga 24 Mac, dan seperti sebelum ini ia dijalankan mengikut prosedur operasi standard (SOP) yang ditetapkan sebagai usaha meminimumkan risiko jangkitan COVID-19 di Parlimen.

Ahli Parlimen dan petugas diwajibkan menjalani ujian Reverse Transcription-Polymerase Chain Reaction (RT-PCR) tiga hari sebelum persidangan dan ujian RTK-Ag air liur diadakan dua kali seminggu sepanjang persidangan berlangsung. – Bernama


Sasar sifar judi, Kedah akan haram kedai nombor ekor

ALOR SETAR, 9 Rabiulakhir 1443H, Ahad – Kedah menerusi pihak berkuasa tempatan (PBT) tidak lagi akan memberi kelulusan lesen premis perjudian.

Menteri Besar, Datuk Seri Muhammad Sanusi Md Nor berkata, keputusan itu dibuat pada mesyuarat Exco minggu lalu bagi mengelak mudarat yang lebih banyak kepada penduduk.

“Bilangan lesen premis judi di negeri Kedah ketika ini saya tidak ada angka, tapi mana-mana lesen premis yang telah tamat tempoh selepas ini tidak akan diperbaharui lagi untuk operasi perjudian.

“Saya bukan kata tutup tapi saya tidak bagi lesen premis, mula dengan tidak diberi lesen kemudian itu mereka tidak boleh beroperasilah, kita mahu capai sifar judi pada tahun depan,” katanya seperti dilapor Harian Metro hari ini.

Selain itu, mesyuarat turut memutuskan untuk menghadkan aktiviti penjualan arak di seluruh negeri berkuatkuasa serta-merta.

Muhammad Sanusi berkata, bagi penjualan arak di kedai serbaneka 24 jam, PBT akan memainkan peranan untuk menangani perkara itu.

“Ada kandungan alkohol tertentu yang dimasukkan minuman itu dalam kategori arak, kalau di bawah kadar tertentu itu tidak termasuk, ini pun undang-undang yang sedia adalah, kita harap usaha yang kita buat ini mendapat sokongan rakyat.

“Kita juga berbincang mengenai kedai bebas cukai di Langkawi, premis-premis yang tidak mempunyai lesen kita harap tidak lagi akan menjual arak secara terbuka, arak dihadkan penjualannya kepada orang bukan Islam sahaja, setiap PBT akan akan memainkan peranan bagi menjamin akal fikiran rakyat kita yang sentiasa waras,” katanya.

Beliau menjelaskan, keputusan itu turut dibuat atas rasa tanggungjawab sebagai Menteri Besar yang akan disoal Allah di akhirat kelak.

Jelasnya, amaran Allah mengenai judi dan arak adalah terlalu keras berikutan ia jelas boleh merosakkan institusi keluarga serta tamadun manusia.

“Di akhirat nanti Tuhan akan tanya saya aktiviti-aktiviti yang macam ini (judi dan arak) saya buat apa, saya cakap tak buat apa saya kena tibai (rotan). Sementara saya ada kuasa baik saya gunakan, bila ada premis ada aktiviti, bukan sahaja orang bukan Islam, tapi orang Islam juga.

“Perkara-perkara yang tidak elok untuk semua orang ini elok kita elakkan. Manfaat daripada premis judi ini tidak ramai pun, tauke itu sahaja untung, tapi mudarat dia kepada semua orang. Mengelak mudarat lebih utama daripada mengambil manfaat daripada aktiviti seperti itu,” katanya.


Israel dakwa sudah kepung Gaza

GAZA, 19 Rabiulakhir 1445H, Jumaat – Rejim pengganas Israel mendakwa sudah mengepung Bandar Gaza di Semenanjung Gaza, susulan tindak balas mereka ke atas Palestin selepas serangan Gerakan Perjuangan Islam Palestin (Hamas) pada 7 Oktober lalu.

Bandar di utara Semenanjung Gaza itu menjadi tumpuan rejim pengganas dalam melancarkan serangan habis-habisan bagi mencapai misi memusnahkan markas pentadbiran Hamas, dengan mengarahkan orang awam melarikan diri ke selatan.

“Kami berada di puncak pertempuran dan mencapai kejayaan yang mengagumkan dan telah melepasi bandar Gaza, kami akan meneruskan usaha lagi,” kata Perdana Menteri, Benjamin Netanyahu dalam satu kenyataan tanpa memberikan butiran lanjut.

Sementara itu, jurucakap rejim pengganas Israel, Laksamana Muda Daniel Hagari berkata, pasukannya telah menyelesaikan tindakan mengepung bandar Gaza yang menjadi pusat tumpuan Hamas.

Dalam pada itu, Ketua Juruteranya, Brigedier Jeneral Iddo Mizrahi pula berkata, pihaknya kini masih berdepan risiko besar membabitkan serangan periuk api dan jerangkap samar.

“Hamas sudah melakukan persiapan dengan baik,” katanya.

Hamas melalui sayap ketenteraannya, Briged Al-Qassam kini menentang serangan bertali arus berkenaan melalui serangan hendap dari rangkaian terowong bawah tanah.

Dalam pada itu, jurucakap Hamas, Abu Ubaidah dalam ucapan di televisyen semalam memaklumkan jumlah kematian rejim pengganas di Gaza jauh lebih tinggi daripada yang diumumkan selama ini.

“Tentera anda akan kembali dengan beg hitam,” katanya.

Sehingga kini, negara haram itu mendakwa pihaknya hanya kehilangan 18 orang tentera dan berjaya membunuh puluhan pejuang Hamas sejak operasi darat diperluaskan bermula Jumaat lalu. – Agensi


Mansuh hukuman mati edar dadah tumpuan Dewan Rakyat hari ini

KUALA LUMPUR, 23 Zulhijjah 1441H, Khamis – Persoalan sama ada kerajaan akan memansuhkan hukuman mati atas kesalahan pengedaran dadah antara perkara yang bakal dibangkitkan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, isu berkenaan terkandung dalam sesi Pertanyaan-pertanyaan Bagi Jawab Lisan yang diajukan oleh Ramkarpal Singh (PH-Bukit Gelugor) kepada Perdana Menteri.

Ramkarpal juga ingin tahu sekiranya kerajaan bercadang untuk meminda hukuman bagi kesalahan pengedaran dadah kepada hukuman penjara minimum supaya hukuman dijatuhkan berdasarkan fakta setiap kes sekiranya kerajaan memansuhkan hukuman mati bagi jenayah itu.

Selain itu, perkara yang dijangka menjadi tumpuan adalah soalan daripada Tan Sri Noh Omar (BN-Tanjong Karang) pada sesi Waktu Pertanyaan-pertanyaan Menteri.

Noh meminta Perdana Menteri menyatakan sama ada kerajaan berhasrat menubuhkan suatu jawatankuasa bagi menstruktur semula pentadbiran dan prosedur yang diguna pakai Mahkamah Syariah bagi menaik taraf perkhidmatan serta integriti institusi berkenaan.

Dalam sesi yang sama, Dr Kelvin Yii Lee Wuen (PH-Bandar Kuching) meminta Perdana Menteri menyatakan adakah kerajaan mempunyai rancangan untuk memberi bantuan kepada Lubnan susulan letupan bom di Beirut yang mengakibatkan sekurang-kurangnya 78 kematian dan 4,000 kecederaan.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama